title: 2013/566/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής Τραπεζών για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/196

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 17ης Απριλίου 2013
   σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής Τραπεζών για το οικονομικό έτος 2011
   (2013/566/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011, που συνοδεύεται από τις απαντήσεις της Αρχής (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (4), και ιδίως το άρθρο 64,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Οικονομικής και Νομισματικής Πολιτικής (A7-0113/2013),

               1.

               χορηγεί απαλλαγή στον εκτελεστικό διευθυντή της Ευρωπαϊκής Αρχής Τραπεζών για την εκτέλεση του προϋπολογισμού της Αρχής για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή της Ευρωπαϊκής Αρχής Τραπεζών, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 60.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 331 της 15.12.2010, σ. 12.

      (5)  ΕΕ L 357 της 31.12.2002, σ. 72.

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής Τραπεζών για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής Τραπεζών για το οικονομικό έτος 2011, που συνοδεύεται από τις απαντήσεις της Αρχής (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (4), και ιδίως το άρθρο 64,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Οικονομικής και Νομισματικής Πολιτικής (A7-0113/2013),

                  A.

                  λαμβάνοντας υπόψη ότι το Ελεγκτικό Συνέδριο δήλωσε πως απεκόμισε εύλογη βεβαιότητα ότι οι ετήσιοι λογαριασμοί της Ευρωπαϊκής Αρχής Τραπεζών (η Αρχή) για το οικονομικό έτος 2011 είναι αξιόπιστοι και ότι οι πράξεις στις οποίες βασίζονται είναι νόμιμες και κανονικές,

                  B.

                  λαμβάνοντας υπόψη ότι η Αρχή, ένας νεοσύστατος οργανισμός με έδρα το Λονδίνο, ιδρύθηκε με τον κανονισμό (ΕΕ) αριθ. 1093/2010 και άρχισε να λειτουργεί επίσημα την 1η Ιανουαρίου 2011 ως ανεξάρτητη αρχή,

                  Γ.

                  λαμβάνοντας υπόψη ότι η Αρχή θα πρέπει να θεωρηθεί από νομική άποψη ως μετεξέλιξη της προκατόχου της, Επιτροπής Ευρωπαϊκών Αρχών Τραπεζικής Εποπτείας (CEBS), και ότι συνεπώς, πέρα από τη νέα της εντολή έχει αναλάβει επίσης όλα τα υπάρχοντα και τρέχοντα καθήκοντα και ευθύνες από την CEBS,

                  Δ.

                  λαμβάνοντας υπόψη ότι η Αρχή αποτελεί οργανικό τμήμα του Ευρωπαϊκού Συστήματος Χρηματοπιστωτικών Εποπτικών Αρχών και συνεργάζεται στενά με τις αδελφές αρχές της, την Ευρωπαϊκή Επιτροπή Ασφαλίσεων και Επαγγελματικών Συντάξεων και την Ευρωπαϊκή Αρχή Κινητών Αξιών και Αγορών, στο πλαίσιο Μεικτής Επιτροπής, καθώς και με το Ευρωπαϊκό Συμβούλιο Συστημικού Κινδύνου,

                  E.

                  λαμβάνοντας υπόψη ότι ο συνολικός προϋπολογισμός της Αρχής για το 2011 ανήλθε σε 12 685 000 EUR,

                  ΣΤ.

                  λαμβάνοντας υπόψη ότι σύμφωνα με τον ιδρυτικό κανονισμό της (6), ο προϋπολογισμός της για το 2011 χρηματοδοτήθηκε κατά 60 % από συνεισφορές των κρατών μελών και των κρατών της Ευρωπαϊκής Ζώνης Ελευθέρων Συναλλαγών (ΕΖΕΣ), και κατά 40 % από τον προϋπολογισμό της Ένωσης,

                  Ζ.

                  λαμβάνοντας υπόψη ότι στο τέλος του 2011 ο προϋπολογισμός της Αρχής παρουσίασε πλεόνασμα 3 579 861 EUR (7), που εγγράφηκε στους λογαριασμούς ως υποχρέωση έναντι της Επιτροπής,

         Δημοσιονομική και χρηματοοικονομική διαχείριση

                  1.

                  διαπιστώνει, με βάση τους ετήσιους λογαριασμούς (8), ότι η αρχική συνεισφορά της Ένωσης στον προϋπολογισμό της Αρχής ήταν 5 073 000 EUR για το 2011· επισημαίνει ότι το έτος αυτό ήταν το πρώτο έτος δραστηριότητας της Αρχής·

                  2.

                  διαπιστώνει, με βάση τους ετήσιους λογαριασμούς, ότι ο συνολικός προϋπολογισμός της Αρχής για το 2011 ανήλθε σε 12 865 000 EUR (συμπεριλαμβανομένων συνεισφοράς των εθνικών αρχών εποπτείας ύψους 7 413 000 EUR και συνεισφοράς παρατηρητών ύψους 199 000 EUR)·

                  3.

                  καλεί την Επιτροπή να αξιολογήσει τη δυνατότητα υποβολής πρότασης, η οποία θα προβλέπει πλήρη χρηματοδότηση των προϋπολογισμών των Ευρωπαϊκών Εποπτικών Αρχών από τον προϋπολογισμό της Ένωσης·

                  4.

                  επισημαίνει με ανησυχία ότι οι διατάξεις του δημοσιονομικού κανονισμού δεν είναι πλήρως προσαρμοσμένες στο καθεστώς χρηματοδότησης της Αρχής, δεδομένου ότι το 60 % του προϋπολογισμού χρηματοδοτείται από συνεισφορές των κρατών μελών και κρατών της ΕΖΕΣ· πιστεύει ότι το εν λόγω θέμα πρέπει να αντιμετωπιστεί το αργότερο κατά την προσεχή αναθεώρηση του δημοσιονομικού κανονισμού σε σχέση με τους οργανισμούς, και ζητεί από την Επιτροπή να αξιολογήσει την κατάσταση αυτή και να υποβάλει έκθεση σχετικά με αυτό το ζήτημα στην αρμόδια για την απαλλαγή αρχή·

                  5.

                  διαπιστώνει, με βάση τους ετήσιους λογαριασμούς, ότι το 2011 οι εργασίες της Αρχής επικεντρώθηκαν κυρίως στη σύσταση και την περαιτέρω επέκτασή της·

                  6.

                  τονίζει ότι είναι σημαντικό να αντιστοιχηθούν κατάλληλα, αφενός, οι διατιθέμενες πιστώσεις και οι διαθέσιμες θέσεις και, αφετέρου, τα καθήκοντα που ανατίθενται στην Αρχή, δεδομένου ότι η αναντιστοιχία τους θα διατάραζε την ισορροπία της στελέχωσης όσον αφορά την πρόσληψη προσωπικού της Αρχής, αφενός, και τη συμμετοχή εθνικών εμπειρογνωμόνων, αφετέρου· εκφράζει ανησυχία για το γεγονός ότι η Επιτροπή τροποποίησε το οργανόγραμμα που είχε προτείνει η Αρχή, χωρίς να το αναφέρει σαφώς· καλεί την Επιτροπή να επιδείξει πλήρη διαφάνεια σε αυτό και σε άλλα θέματα·

                  7.

                  επισημαίνει τους προβληματισμούς που εκφράστηκαν στα προκαταρκτικά συμπεράσματα της αξιολόγησης του οικονομικού τομέα του ΔΝΤ σχετικά με την Ένωση, όπου συνιστάται η αύξηση των πόρων και των εξουσιών των ΕΕΑ, προκειμένου να τους δοθεί η δυνατότητα να εκτελέσουν τις εντολές τους με επιτυχία, με παράλληλη αύξηση της επιχειρησιακής ανεξαρτησίας τους·

                  8.

                  διαπιστώνει, με βάση τους ετήσιους λογαριασμούς, ότι κατά την καταστατική συνεδρίαση της Αρχής, στις 12 Ιανουαρίου 2011, το διοικητικό συμβούλιο υιοθέτησε και ενέκρινε τους βασικούς δημοσιονομικούς κανόνες και τον δημοσιονομικό κανονισμό της Αρχής, προκειμένου η τελευταία να μπορεί να ασκεί τις εξουσίες της ως ευρωπαϊκή αρχή·

                  9.

                  διαπιστώνει ότι τα δύο μισθωμένα γραφεία με συνολικό εμβαδόν 1 089 τετραγωνικών μέτρων προκαλούν έξοδα της τάξης των 1 016 512,64 EUR και ζητεί από την αρχή να μην υπερβαίνουν τα ενοίκια και τα έξοδα των γραφείων τις συνήθεις τιμές της τοπικής αγοράς και, επιπλέον, να επιδιώκεται και σε ετήσια βάση, όταν οι συνθήκες της αγοράς παρουσιάζουν βελτίωση, μείωση του κόστους·

         Σύστημα λογιστικής

                  10.

                  διαπιστώνει, με βάση τους ετήσιους λογαριασμούς (9), ότι η τυπική και γενική διάρθρωση του προϋπολογισμού που υιοθέτησε η Αρχή στις αρχές του 2011 χρειάστηκε να προσαρμοστεί με βάση τις πραγματικές της ανάγκες (ο προϋπολογισμός καταρτίστηκε πριν από το πρώτο έτος λειτουργίας της, και συνεπώς δεν υπήρχε προηγούμενη πείρα)·

                  11.

                  επισημαίνει, με βάση τους ετήσιους λογαριασμούς, ότι στις 10 Ιουνίου 2011 η Αρχή υιοθέτησε τη λογιστική σε δεδουλευμένη βάση (ABAC), το λογιστικό σύστημα που χρησιμοποιεί η Επιτροπή για τον προϋπολογισμό· επισημαίνει, περαιτέρω, ότι κατά τη μεταβατική περίοδο από την 1η Ιανουαρίου έως τις 10 Ιουνίου 2011, η Αρχή χρησιμοποίησε ένα σύστημα βασισμένο σε λογιστικά φύλλα Excel, και κατά τη μεταβατική περίοδο εκπόνησε έκθεση για τις αναλήψεις υποχρεώσεων και τις πληρωμές που καταγράφηκαν στο ABAC·

                  12.

                  λαμβάνει υπό σημείωση το γεγονός ότι οι πληρωμές που έγιναν πριν από την εφαρμογή του ABAC φαίνονται μόνο στο μεταβατικό σύστημα και όχι στο ABAC· επισημαίνει ότι κάθε φορά που αντλούνται στοιχεία για την απορρόφηση και την εκτέλεση του προϋπολογισμού από το ABAC, τα στοιχεία αυτά συγκεντρώνονται σε λογιστικό φύλλο Excel προκειμένου να αντικατοπτρίζουν πλήρως τον αρχικό προϋπολογισμό και την απορρόφηση των πιστώσεων ανάληψης υποχρεώσεων και των πιστώσεων πληρωμών για ολόκληρο το έτος·

                  13.

                  διαπιστώνει, με βάση τους ετήσιους λογαριασμούς, ότι από το 2012 και μετά όλες οι οικονομικές πράξεις καταγράφονται πλήρως στο ABAC·

                  14.

                  διαπιστώνει με βάση τους ετήσιους λογαριασμούς, ότι για τη γενική λογιστική η Αρχή έθεσε σε εφαρμογή το SAP στις 10 Ιουνίου 2011, το οποίο είναι ένα σύστημα που συνδέεται άμεσα με το ABAC, που χρησιμοποιεί η Επιτροπή· επισημαίνει επίσης ότι μέχρι την ημερομηνία αυτή η Αρχή χρησιμοποιούσε το SAGE (10), το σύστημα λογιστικής που καθιέρωσε η CEIOPS, και ότι για το διάστημα έως τις 10 Ιουνίου 2011 καταρτίστηκε μεταβατικός ισολογισμός·

                  15.

                  επισημαίνει ότι στις 28 Αυγούστου 2011 η Αρχή καθιέρωσε το σύστημα καταγραφής στοιχείων ενεργητικού της Επιτροπής (ABAC Assets) για τον εντοπισμό των επιμέρους πάγιων στοιχείων ενεργητικού (το ABAC Assets είναι ενσωματωμένο στο σύστημα λογιστικής της Αρχής)· επισημαίνει, ακόμη, ότι η CEBS δεν διέθετε σύστημα για τον σκοπό αυτό·

                  16.

                  επισημαίνει, με βάση τους ετήσιους λογαριασμούς (11), ότι κατά τη διάρκεια του Αυγούστου και του Σεπτεμβρίου του 2011 η Αρχή διεξήγαγε απογραφή των πάγιων στοιχείων ενεργητικού που παρέλαβε από την CEBS και κατέληξε στο συμπέρασμα ότι δεν σημειώθηκαν σημαντικές μεταβολές·

                  17.

                  εκφράζει την ικανοποίησή του για την επικύρωση του συστήματος λογιστικής της Αρχής από τον εξωτερικό ελεγκτή, την Deloitte Consulting (12)· επισημαίνει ότι η εξέταση του συστήματος λογιστικής της Αρχής έγινε τον Νοέμβριο του 2012·

                  18.

                  διαπιστώνει, με βάση την έκθεση της Deloitte, ότι, με βάση τις διαδικασίες επικύρωσης που εφαρμόστηκαν, το σύστημα λογιστικής της Αρχής είναι, σύμφωνα με το γενικό συμπέρασμα της Deloitte, σύμφωνο προς τα κριτήρια που έχει καθορίσει η Επιτροπή (ΓΔ Προϋπολογισμού)· κατά την Deloitte, η ΕΑΤ έχει ήδη καθιερώσει και εφαρμόζει με επιτυχία ορισμένους ελέγχους σε σχέση με τη διαδικασία της λογιστικής και για την παροχή πρόσβασης στα κύρια στοιχεία της υποδομής πληροφορικής, με βάση ορθές πρακτικές·

         Αναλήψεις υποχρεώσεων

                  19.

                  διαπιστώνει, με βάση τους ετήσιους λογαριασμούς, ότι η Αρχή αναφέρει ποσοστό εκτέλεσης του προϋπολογισμού 71 % για τις αναλήψεις υποχρεώσεων και 59 % για τις πληρωμές στο τέλος του 2011·

                  20.

                  επισημαίνει ότι το ποσοστό εκτέλεσης των πιστώσεων ανάληψης υποχρεώσεων για τον τίτλο I (δαπάνες προσωπικού) είναι 91 % και συμφωνεί με τον αριθμό των θέσεων που είχαν καλυφθεί έως τις 31 Δεκεμβρίου 2011 (41 από τις 46 προβλεπόμενες στο οργανόγραμμα)· επισημαίνει επίσης ότι το χαμηλότερο ποσοστό εκτέλεσης των πληρωμών (83 %) οφείλεται κυρίως στην καθυστερημένη υποβολή τιμολογίων από τους αποσπασμένους υπαλλήλους των εθνικών αρχών εποπτείας· καλεί την Αρχή να ενημερώσει την αρμόδια για τον προϋπολογισμό Αρχή σχετικά με τα μέτρα που έλαβε για να αντιμετωπίσει τη συγκεκριμένη αδυναμία·

                  21.

                  διαπιστώνει, με βάση τους ετήσιους λογαριασμούς, ότι το χαμηλότερο επίπεδο εκτέλεσης στον τίτλο III (επιχειρησιακές δαπάνες) αφορά κυρίως τον τομέα της τεχνολογίας των πληροφοριών (ΤΠ), και εξηγείται από το γεγονός ότι η διαδικασία για την πρόσληψη του αναγκαίου προσωπικού ΤΠ διήρκεσε περισσότερο από το αναμενόμενο, και από τη διάρκεια της διαδικασίας προμηθειών· καλεί την Αρχή να ενημερώσει την αρμόδια για την απαλλαγή αρχή σχετικά με τα μέτρα που έλαβε για να βελτιώσει το επίπεδο της εκτέλεσης στον τίτλο III·

                  22.

                  διαπιστώνει, με βάση την ετήσια έκθεση της Αρχής (13), ότι το 2011 χρησιμοποιήθηκαν μόνο μη διαχωριζόμενες πιστώσεις· επισημαίνει επίσης ότι οι πιστώσεις ανάληψης υποχρεώσεων ανήλθαν σε 9 054 030 ή 71 % του προϋπολογισμού του 2011, από τα οποία 7 436 217 καταβλήθηκαν και 1 617 813 μεταφέρθηκαν αυτόματα στο επόμενο έτος, σύμφωνα με το άρθρο 10 του δημοσιονομικού κανονισμού της Αρχής·

                  23.

                  επισημαίνει με ανησυχία την παρατήρηση του Ελεγκτικού Συνεδρίου, ότι τα ποσοστά ανάληψης υποχρεώσεων ήταν χαμηλά, ιδιαίτερα στον τίτλο II (διοικητικές δαπάνες, 57 %) και στον τίτλο III (επιχειρησιακές δαπάνες, 46 %), γεγονός που είχε αντίκτυπο στους στόχους της Αρχής στον τομέα της ΤΠ, οι οποίοι δεν επιτεύχθηκαν πλήρως· ζητεί από την Αρχή να ενημερώσει την αρμόδια για την απαλλαγή αρχή σχετικά με τις ενέργειες για τη βελτίωση των ποσοστών αυτών, δεδομένου ότι τα χαμηλά ποσοστά εκτέλεσης δείχνουν ότι υπήρξαν δυσκολίες στον δημοσιονομικό σχεδιασμό και στην εκτέλεση του προϋπολογισμού·

                  24.

                  επισημαίνει ότι το Ελεγκτικό Συνέδριο επεσήμανε αδυναμίες όσον αφορά τρεις νομικές υποχρεώσεις που αναλήφθηκαν πριν από τη δέσμευση πιστώσεων (742 000 EUR)· καλεί την Αρχή να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή·

         Διαδικασίες ανάθεσης συμβάσεων

                  25.

                  επισημαίνει ότι, με βάση την ετήσια έκθεση της Αρχής (14), το 2011 δρομολογήθηκαν διάφορες διαδικασίες προμήθειας αγαθών και υπηρεσιών· επισημαίνει, ακόμα, ότι η Αρχή χρησιμοποίησε υπάρχουσες συμβάσεις πλαίσια της Επιτροπής, ιδιαίτερα στον τομέα της ΤΠ, όπου ανέπτυξε μια σειρά εσωτερικά μηχανογραφικά συστήματα, όπως ηλεκτρονικό ταχυδρομείο και ενδοδίκτυο, καθώς και ένα σύστημα πληροφορικής για τη συλλογή και την ανάλυση στοιχείων των εθνικών αρχών εποπτείας·

                  26.

                  αναγνωρίζει ότι η Αρχή έχει σημειώσει σημαντική πρόοδο όσον αφορά τον εκσυγχρονισμό των διαδικασιών της για την ανάθεση συμβάσεων, προκειμένου να συμμορφωθεί προς τους αντίστοιχους κανόνες της Ένωσης· επισημαίνει ότι οι εκκρεμείς διαδικασίες ανάθεσης συμβάσεων μειώθηκαν σημαντικά και ότι, κατά την Αρχή, οι περιπτώσεις στις οποίες εξακολουθεί να μην υπάρχει συμμόρφωση θα διορθωθούν μέσα στο 2013· καλεί την Αρχή να παρακολουθεί το θέμα αυτό και να αναφέρεται στην αρμόδια για την απαλλαγή αρχή σχετικά με την πρόοδο που σημειώνεται·

                  27.

                  αναγνωρίζει ότι έγιναν ορισμένες εξαιρέσεις από τους κανόνες ανάθεσης συμβάσεων· επισημαίνει, ωστόσο, ότι το 2012 ο αριθμός ήταν πολύ μικρότερος από ό,τι το 2011, και ότι οι περισσότερες περιπτώσεις σοβαρής μη συμμόρφωσης έχουν αντιμετωπιστεί· καλεί την Αρχή να ενημερώσει την αρμόδια για τον προϋπολογισμό Αρχή σχετικά με οποιαδήποτε περαιτέρω μέτρα που έλαβε για να αντιμετωπίσει τη συγκεκριμένη αδυναμία·

         Διαδικασίες πρόσληψης

                  28.

                  επισημαίνει, με βάση την έκθεση του Ελεγκτικού Συνεδρίου, ότι η Αρχή θα πρέπει να ενισχύσει τη διαφάνεια των διαδικασιών πρόσληψης· καλεί την Αρχή να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή· εκτιμά ότι ορισμένες από τις διατάξεις του κανονισμού υπηρεσιακής κατάστασης μπορεί να συνεπάγονται σημαντική διοικητική επιβάρυνση· παροτρύνει, ως εκ τούτου, την Επιτροπή να προβλέψει για τους οργανισμούς μια περιορισμένη δυνατότητα απλούστευσης στο πλαίσιο του άρθρου 110 του κανονισμού υπηρεσιακής κατάστασης·

                  29.

                  διαπιστώνει, με βάση την ετήσια έκθεση της Αρχής (15), ότι το 2011 ήταν έτος καθοριστικό για την Αρχή, όσον αφορά τη συγκρότηση και τη διεύρυνση της ομάδας της για τους ανθρώπινους πόρους, προκειμένου να έχει τα μέσα για την επιτέλεση των νέων καθηκόντων και της αποστολής της· επισημαίνει επίσης ότι διεξήχθησαν 33 διαδικασίες πρόσληψης συνολικά, και ότι το προσωπικό της Αρχής αυξήθηκε από 31 σε 52 άτομα μεταξύ 1ης Ιανουαρίου και 31ης Δεκεμβρίου 2011, και περιλαμβάνει 19 εθνικότητες·

                  30.

                  παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (16) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 60.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 331 της 15.12.2010, σ. 12.

         (5)  ΕΕ L 357 της 31.12.2002, σ. 72.

         (6)  ΕΕ L 331 της 15.12.2010, σ. 12, άρθρο 62 παράγραφος 1.

         (7)  Ετήσιοι λογαριασμοί 2011, σ. 19.

         (8)  Ετήσιοι λογαριασμοί 2011, σ. 18.

         (9)  Ετήσιοι λογαριασμοί 2011, σ. 31.

         (10)  Το SAGE είναι ένα ειδικά προσαρμοσμένο σύστημα λογιστικής για μικρού και μεσαίου μεγέθους επιχειρήσεις, οργανισμούς και ιδρύματα.

         (11)  Ετήσιοι λογαριασμοί 2011, σ. 26.

         (12)  Ευρωπαϊκή Αρχή Τραπεζών (ΕΑΤ), επικύρωση των συστημάτων λογιστικής, 7.12.2012, Deloitte.

         (13)  Ετήσια έκθεση 2011, σ. 41.

         (14)  Ετήσια έκθεση 2011, σ. 36.

         (15)  Ετήσια έκθεση 2011, σ. 36.

         (16)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


title: Απόφαση αριθ. 778/2013/ΕΕ του Ευρωπαϊκού Κοινοβουλίου και του Συμβουλίου, της 12ης Αυγούστου 2013 , για τη χορήγηση περαιτέρω μακροοικονομικής χρηματοδοτικής συνδρομής στη Γεωργία

text:
               14.8.2013

               EL

               Επίσημη Εφημερίδα της Ευρωπαϊκής Ένωσης

               L 218/15

         ΑΠΌΦΑΣΗ αριθ. 778/2013/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 12ης Αυγούστου 2013
   για τη χορήγηση περαιτέρω μακροοικονομικής χρηματοδοτικής συνδρομής στη Γεωργία
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία, υπό το πρίσμα της κοινής δήλωσης που εγκρίθηκε από την επιτροπή συνδιαλλαγής στις 26 Ιουνίου 2013 (1),
   Εκτιμώντας τα ακόλουθα:

               (1)

               Οι σχέσεις μεταξύ της Γεωργίας και της Ευρωπαϊκής Ένωσης αναπτύσσονται εντός του πλαισίου της Ευρωπαϊκής Πολιτικής Γειτονίας. Το 2006, η Κοινότητα και η Γεωργία συμφώνησαν σε ένα σχέδιο δράσης στο πλαίσιο της Ευρωπαϊκής Πολιτικής Γειτονίας, το οποίο προσδιορίζει μεσοπρόθεσμες προτεραιότητες για τις σχέσεις ΕΕ-Γεωργίας. Το 2010, η Ένωση και η Γεωργία ξεκίνησαν διαπραγματεύσεις για συμφωνία σύνδεσης, η οποία αναμένεται να αντικαταστήσει την υφιστάμενη συμφωνία εταιρικής σχέσης και συνεργασίας ΕΕ-Γεωργίας (2). Το πλαίσιο των σχέσεων ΕΕ-Γεωργίας ενισχύεται περαιτέρω με τη νεοδρομολογηθείσα Ανατολική Εταιρική Σχέση.

               (2)

               Στην έκτακτη σύνοδο του Ευρωπαϊκού Συμβουλίου της 1ης Σεπτεμβρίου 2008, επιβεβαιώθηκε η βούληση της Ένωσης να συσφίξει τις σχέσεις της με τη Γεωργία, μετά τις ένοπλες συγκρούσεις που σημειώθηκαν τον Αύγουστο του 2008 μεταξύ της Γεωργίας και της Ρωσικής Ομοσπονδίας.

               (3)

               Από το δεύτερο τρίμηνο του 2008, η οικονομία της Γεωργίας πλήττεται όλο και περισσότερο από τη διεθνή χρηματοπιστωτική κρίση, με μείωση της παραγωγής, υποχώρηση των δημοσιονομικών εσόδων και αύξηση των αναγκών εξωτερικής χρηματοδότησης.

               (4)

               Στη διεθνή διάσκεψη δωρητών που πραγματοποιήθηκε στις 22 Οκτωβρίου 2008, η διεθνής κοινότητα ανέλαβε να στηρίξει την οικονομική ανάκαμψη της Γεωργίας, με βάση την κοινή εκτίμηση των αναγκών που διενεργήθηκε από τα Ηνωμένα Έθνη και την Παγκόσμια Τράπεζα.

               (5)

               Η Ένωση ανακοίνωσε ότι θα παράσχει στη Γεωργία χρηματοδοτική συνδρομή ύψους έως 500 εκατομμυρίων EUR.

               (6)

               Η οικονομική προσαρμογή και ανάκαμψη της Γεωργίας υποστηρίζεται από τη χρηματοδοτική συνδρομή του Διεθνούς Νομισματικού Ταμείου (ΔΝΤ). Τον Σεπτέμβριο του 2008, οι αρχές της Γεωργίας κατέληξαν σε συμφωνία Stand-By με το ΔΝΤ, ύψους 750 εκατομμυρίων USD, για τη στήριξη της γεωργιανής οικονομίας προκειμένου να επιτευχθούν οι αναγκαίες προσαρμογές υπό το πρίσμα της χρηματοπιστωτικής κρίσης.

               (7)

               Μετά την περαιτέρω επιδείνωση της οικονομικής κατάστασης της Γεωργίας και την αναγκαία επανεξέταση των υποκείμενων οικονομικών παραδοχών του προγράμματος του ΔΝΤ, καθώς και λόγω των υψηλότερων αναγκών εξωτερικής χρηματοδότησης της Γεωργίας, επιτεύχθηκε συμφωνία μεταξύ της Γεωργίας και του ΔΝΤ για αύξηση του δανείου, δυνάμει της συμφωνίας Stand-By, κατά 424 εκατομμύρια USD, η οποία εγκρίθηκε τον Αύγουστο του 2009 από το Συμβούλιο του ΔΝΤ.

               (8)

               Η Ένωση παρείχε, για την περίοδο 2010-2012, στο πλαίσιο του ευρωπαϊκού μηχανισμού γειτονίας και εταιρικής σχέσης (ΕΜΓΕΣ), επιχορηγήσεις προς τη Γεωργία ύψους 24 εκατομμυρίων EUR ετησίως κατά μέσο όρο, για τη στήριξη του προϋπολογισμού.

               (9)

               Ενόψει της επιδείνωσης της κατάστασης και των προοπτικών της οικονομίας στη Γεωργία, η τελευταία ζήτησε από την Ένωση μακροοικονομική χρηματοδοτική συνδρομή.

               (10)

               Δεδομένου ότι παραμένει χρηματοδοτικό κενό στο ισοζύγιο πληρωμών της Γεωργίας, η χορήγηση μακροοικονομικής χρηματοδοτικής συνδρομής κρίνεται ως ενδεδειγμένη απάντηση στο αίτημα της Γεωργίας υπό τις παρούσες εξαιρετικές συνθήκες για τη στήριξη της οικονομικής σταθεροποίησης, σε συνδυασμό με το τρέχον πρόγραμμα του ΔΝΤ.

               (11)

               Η μακροοικονομική χρηματοδοτική συνδρομή της Ένωσης προς τη Γεωργία («μακροοικονομική χρηματοδοτική συνδρομή της Ένωσης») δεν θα πρέπει να συμπληρώνει απλώς τα προγράμματα και τους πόρους από το ΔΝΤ και την Παγκόσμια Τράπεζα, αλλά να εξασφαλίζει την προστιθέμενη αξία της συμμετοχής της Ένωσης στην προσπάθεια.

               (12)

               Η Επιτροπή θα πρέπει να μεριμνήσει ώστε η μακροοικονομική χρηματοδοτική συνδρομή της Ένωσης να συμπλέει νομικά και ουσιαστικά με τα μέτρα που λαμβάνονται στους διάφορους τομείς της εξωτερικής δράσης και τις άλλες συναφείς πολιτικές της Ένωσης.

               (13)

               Οι συγκεκριμένοι στόχοι της μακροοικονομικής χρηματοδοτικής συνδρομής από την Ένωση θα πρέπει να ενισχύσουν την αποδοτικότητα, τη διαφάνεια και τη λογοδοσία. Οι στόχοι αυτοί θα πρέπει να παρακολουθούνται τακτικά από την Επιτροπή.

               (14)

               Οι όροι από τους οποίους εξαρτάται η παροχή της ενωσιακής μακροοικονομικής χρηματοδοτικής συνδρομής θα πρέπει να αντανακλούν τις βασικές αξίες και στόχους της πολιτικής της Ένωσης έναντι της Γεωργίας.

               (15)

               Για να εξασφαλισθεί αποτελεσματική προστασία των οικονομικών συμφερόντων της Ένωσης σε σχέση με την παρούσα μακροοικονομική χρηματοδοτική συνδρομή της Ένωσης, είναι απαραίτητο να θεσπίσει η Γεωργία τα κατάλληλα μέτρα που σχετίζονται με την πρόληψη και την καταπολέμηση της απάτης, της διαφθοράς και οιωνδήποτε άλλων παρατυπιών που συνδέονται με την εν λόγω συνδρομή. Είναι επίσης απαραίτητο να προβλέψει η Επιτροπή τους κατάλληλους ελέγχους και το Ελεγκτικό Συνέδριο να διασφαλίσει τους αρμόζοντες λογιστικούς ελέγχους.

               (16)

               Η αποδέσμευση της μακροοικονομικής χρηματοδοτικής συνδρομής από την Ένωση δεν θίγει τις εξουσίες της αρμόδιας επί του προϋπολογισμού αρχής.

               (17)

               Η διαχείριση της μακροοικονομικής χρηματοδοτικής συνδρομής της Ένωσης θα πρέπει να αναληφθεί από την Επιτροπή. Για να εξασφαλισθεί ότι το Ευρωπαϊκό Κοινοβούλιο και η οικονομική και δημοσιονομική επιτροπή μπορούν να παρακολουθούν την εφαρμογή της παρούσας απόφασης, η Επιτροπή θα πρέπει να τους ενημερώνει τακτικά για τις εξελίξεις τις σχετικές με τη μακροοικονομική χρηματοδοτική συνδρομή της Ένωσης και να τους παρέχει τα σχετικά έγγραφα.

               (18)

               Προκειμένου να υπάρξουν ενιαίοι όροι για την εφαρμογή της παρούσας απόφασης, θα πρέπει να ανατεθούν στην Επιτροπή εκτελεστικές εξουσίες. Οι εν λόγω εξουσίες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (3).

               (19)

               Στο πλαίσιο αυτό επισημαίνεται ότι σύμφωνα με τον εν λόγω κανονισμό η συμβουλευτική διαδικασία θα πρέπει κατά γενικό κανόνα να εφαρμόζεται σε όλες τις περιπτώσεις εκτός από αυτές που προβλέπονται στον εν λόγω κανονισμό. Λαμβάνοντας υπόψη την ενδεχομένως σημαντική επίδραση των πράξεων που υπερβαίνουν το κατώφλι των 90 εκατομμυρίων EUR, είναι σκόπιμο να χρησιμοποιηθεί η διαδικασία εξέτασης για τις πράξεις αυτές. Λαμβάνοντας υπόψη το ποσό της μακροοικονομικής χρηματοδοτικής συνδρομής της Ένωσης προς τη Γεωργία, η συμβουλευτική διαδικασία θα πρέπει να εφαρμόζεται για την έγκριση του μνημονίου συνεννόησης ή για τη μείωση, την αναστολή ή την ακύρωση της συνδρομής,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση διαθέτει στη Γεωργία μακροοικονομική χρηματοδοτική συνδρομή, ανώτατου ποσού 46 εκατομμυρίων EUR, με σκοπό τη στήριξη της οικονομικής σταθεροποίησης της Γεωργίας και την κάλυψη των αναγκών του ισοζυγίου πληρωμών της, όπως προσδιορίζονται στο ισχύον πρόγραμμα του ΔΝΤ. Από αυτό το ανώτατο ποσό, έως 23 εκατομμύρια EUR διατίθενται με τη μορφή επιχορηγήσεων και έως 23 εκατομμύρια EUR με τη μορφή δανείων. Η αποδέσμευση της μακροοικονομικής χρηματοδοτικής συνδρομής της Ένωσης εξαρτάται από την έγκριση του προϋπολογισμού της Ένωσης για το 2013 από την αρμόδια για τον προϋπολογισμό αρχή.
   2.   Η Επιτροπή εξουσιοδοτείται να δανεισθεί τους αναγκαίους πόρους, εξ ονόματος της Ένωσης, για τη χρηματοδότηση της συνιστώσας του δανείου της μακροοικονομικής χρηματοδοτικής συνδρομής της Ένωσης. Το δάνειο έχει μέγιστη διάρκεια 15 έτη.
   3.   Η Επιτροπή διαχειρίζεται την αποδέσμευση της μακροοικονομικής χρηματοδοτικής συνδρομής της Ένωσης κατά τρόπο συνεπή προς τις συμφωνίες ή τις συνεννοήσεις μεταξύ του ΔΝΤ και της Γεωργίας, και με τις βασικές αρχές και τους στόχους της οικονομικής μεταρρύθμισης που ορίζονται στη συμφωνία εταιρικής σχέσης και συνεργασίας ΕΕ-Γεωργίας. Η Επιτροπή ενημερώνει τακτικά το Ευρωπαϊκό Κοινοβούλιο και την οικονομική και δημοσιονομική επιτροπή για τις εξελίξεις στη διαχείριση της μακροοικονομικής χρηματοδοτικής συνδρομής της Ένωσης και τους παρέχει όλα τα σχετικά έγγραφα.
   4.   Η μακροοικονομική χρηματοδοτική συνδρομή της Ένωσης διατίθεται για περίοδο δύο ετών και έξι μηνών, αρχής γενομένης από την πρώτη ημέρα μετά την έναρξη ισχύος του μνημονίου συνεννόησης που αναφέρεται στο άρθρο 2 παράγραφος 1.
   Άρθρο 2
   1.   Η Επιτροπή εκδίδει, σύμφωνα με τη συμβουλευτική διαδικασία που αναφέρεται στο άρθρο 6 παράγραφος 2, μνημόνιο συνεννόησης, τους όρους οικονομικής και χρηματοπιστωτικής πολιτικής, τη μακροοικονομική χρηματοδοτική συνδρομή της Ένωσης, συμπεριλαμβανομένου χρονοδιαγράμματος για την τήρηση των εν λόγω όρων. Οι όροι οικονομικής και χρηματοπιστωτικής πολιτικής είναι συνεπείς με τις συμφωνίες ή τις συνεννοήσεις που αναφέρονται στο άρθρο 1 παράγραφος 3. Οι εν λόγω όροι αποσκοπούν, ειδικότερα, στην ενίσχυση της αποτελεσματικότητας, της διαφάνειας και της λογοδοσίας της συνδρομής, συμπεριλαμβανομένων των συστημάτων διαχείρισης των δημόσιων οικονομικών στη Γεωργία. Η Επιτροπή παρακολουθεί τακτικά την πρόοδο που σημειώνεται στην επίτευξη των στόχων αυτών. Οι λεπτομερείς χρηματοδοτικοί όροι της μακροοικονομικής χρηματοδοτικής συνδρομής της Ένωσης καθορίζονται στη συμφωνία επιχορήγησης και στη συμφωνία δανειοδότησης που πρόκειται να συμφωνηθούν μεταξύ της Επιτροπής και των αρχών της Γεωργίας.
   2.   Κατά την υλοποίηση της μακροοικονομικής χρηματοδοτικής συνδρομής της Ένωσης, η Επιτροπή παρακολουθεί την αξιοπιστία των ρυθμίσεων χρηματοδοτικής διαχείρισης, των διοικητικών διαδικασιών, των μηχανισμών εσωτερικού και εξωτερικού ελέγχου της Γεωργίας που σχετίζονται με την εν λόγω συνδρομή, καθώς και την τήρηση από τη Γεωργία του συμφωνηθέντος χρονοδιαγράμματος.
   3.   Η Επιτροπή επαληθεύει, σε τακτικά διαστήματα, εάν οι οικονομικές πολιτικές της Γεωργίας είναι σύμφωνες με τους στόχους της μακροοικονομικής χρηματοδοτικής συνδρομής της Ένωσης και εάν πληρούνται ικανοποιητικά οι συμφωνηθέντες όροι οικονομικής πολιτικής. Προς τον σκοπό αυτό, η Επιτροπή έχει στενή συνεργασία με το ΔΝΤ και την Παγκόσμια Τράπεζα και, εφόσον απαιτείται, με την οικονομική και δημοσιονομική επιτροπή.
   Άρθρο 3
   1.   Με την επιφύλαξη των όρων που καθορίζονται στην παράγραφο 2, η μακροοικονομική χρηματοδοτική συνδρομή της Ένωσης διατίθεται από την Επιτροπή στη Γεωργία σε δύο δόσεις, εκάστη των οποίων περιλαμβάνει μία συνιστώσα επιχορήγησης και μία συνιστώσα δανείου. Το ύψος εκάστης δόσης καθορίζεται στο μνημόνιο συνεννόησης.
   2.   Η απόφαση της Επιτροπής για την αποδέσμευση των δόσεων εξαρτάται από την ικανοποιητική τήρηση της οικονομικής πολιτικής και των χρηματοδοτικών όρων που συμφωνήθηκαν στο μνημόνιο συνεννόησης. Η εκταμίευση της δεύτερης δόσης πραγματοποιείται τουλάχιστον τρεις μήνες μετά την αποδέσμευση της πρώτης δόσης.
   3.   Τα κονδύλια της Ένωσης καταβάλλονται στην Εθνική Τράπεζα της Γεωργίας. Με την επιφύλαξη των όρων που πρόκειται να συμφωνηθούν στο μνημόνιο συνεννόησης, συμπεριλαμβανομένης της επιβεβαίωσης των υπολειπόμενων δημοσιονομικών χρηματοδοτικών αναγκών, τα ενωσιακά κονδύλια μπορούν να καταβάλλονται στο Υπουργείο Οικονομικών της Γεωργίας ως τον τελικό αποδέκτη.
   Άρθρο 4
   1.   Οι δανειοληπτικές και δανειοδοτικές πράξεις που σχετίζονται με τη δανειακή συνιστώσα της μακροοικονομικής χρηματοδοτικής συνδρομής της Ένωσης διενεργούνται σε ευρώ με την ίδια τοκοφόρο ημερομηνία και δεν συνεπάγονται για την Ένωση οποιαδήποτε μεταβολή της διάρκειας, ούτε ανάληψη οποιωνδήποτε κινδύνων συναλλάγματος ή επιτοκίου, ούτε ανάληψη οποιουδήποτε άλλου εμπορικού κινδύνου.
   2.   Η Επιτροπή λαμβάνει τα κατάλληλα μέτρα προκειμένου να διασφαλίσει την προσθήκη στους όρους και τις προϋποθέσεις του δανείου ρήτρας πρόωρης εξόφλησης και την ύπαρξη ανάλογης ρήτρας στους όρους και τις προϋποθέσεις των δανειοληπτικών πράξεων της Επιτροπής.
   3.   Όταν η συγκυρία επιτρέπει βελτίωση του επιτοκίου του δανείου και εφόσον το ζητήσει η Γεωργία, η Επιτροπή μπορεί να αναχρηματοδοτήσει το σύνολο ή μέρος του αρχικού της δανείου ή μπορεί να αναπροσαρμόσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται υπό τους όρους που προβλέπονται στην παράγραφο 1 και δεν έχουν ως αποτέλεσμα την παράταση της μέσης διάρκειας των οικείων δανείων, ούτε την αύξηση του οφειλόμενου κεφαλαίου κατά την ημερομηνία διεξαγωγής των πράξεων αναχρηματοδότησης ή αναπροσαρμογής.
   4.   Το σύνολο των εξόδων της Ένωσης που συνδέονται με τις δανειοληπτικές και τις δανειοδοτικές πράξεις στο πλαίσιο της παρούσας απόφασης βαρύνει τη Γεωργία.
   5.   Η Επιτροπή ενημερώνει το Ευρωπαϊκό Κοινοβούλιο και την οικονομική και δημοσιονομική επιτροπή για τις εξελίξεις που αφορούν τις πράξεις που αναφέρονται στις παραγράφους 2 και 3.
   Άρθρο 5
   Η μακροοικονομική χρηματοδοτική συνδρομή της Ένωσης υλοποιείται σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (4), και τους κανόνες εφαρμογής του (5). Ειδικότερα, το μνημόνιο συνεννόησης, η συμφωνία δανειοδότησης και η συμφωνία επιχορήγησης που πρόκειται να συνομολογηθούν με τις αρχές της Γεωργίας προβλέπουν τη λήψη ειδικών μέτρων για την πρόληψη και καταπολέμηση της απάτης, της διαφθοράς και οποιωνδήποτε άλλων παρατυπιών που επηρεάζουν τη μακροοικονομική χρηματοδοτική συνδρομή της Ένωσης. Με σκοπό να εξασφαλισθεί μεγαλύτερη διαφάνεια στη διαχείριση και την εκταμίευση των κονδυλίων, το μνημόνιο συνεννόησης, η δανειακή συμφωνία και η συμφωνία επιχορήγησης προβλέπουν επίσης ότι η Επιτροπή, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης, πραγματοποιεί ελέγχους, συμπεριλαμβανομένων επιτόπιων ελέγχων και επιθεωρήσεων. Τα εν λόγω έγγραφα προβλέπουν επίσης λογιστικούς ελέγχους από το Ελεγκτικό Συνέδριο, συμπεριλαμβανομένων, κατά περίπτωση, επιτόπιων λογιστικών ελέγχων.
   Άρθρο 6
   1.   Η Επιτροπή επικουρείται από επιτροπή. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011.
   2.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 4 του κανονισμού (ΕΕ) αριθ. 182/2011.
   Άρθρο 7
   1.   Η Επιτροπή υποβάλλει, έως τις 30 Ιουνίου εκάστου έτους, έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή της παρούσας απόφασης κατά το προηγούμενο έτος, που περιλαμβάνει αξιολόγηση αυτής της εφαρμογής. Στην έκθεση παρουσιάζεται η σχέση μεταξύ των όρων της οικονομικής και χρηματοοικονομικής πολιτικής που καθορίζονται στο μνημόνιο συνεννόησης, των τρεχουσών οικονομικών και δημοσιονομικών επιδόσεων της Γεωργίας και των αποφάσεων της Επιτροπής να εκταμιεύσει τις δόσεις της μακροοικονομικής χρηματοδοτικής συνδρομής της Ένωσης.
   2.   Το αργότερο δύο έτη μετά τη λήξη της περιόδου διάθεσης που αναφέρεται στο άρθρο 1 παράγραφος 4, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση εκ των υστέρων αξιολόγησης.
   Άρθρο 8
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 12 Αυγούστου 2013.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         L. LINKEVIČIUS

      (1)  Θέση του Ευρωπαϊκού Κοινοβουλίου της 10ης Μαΐου 2011 (ΕΕ C 377 Ε της 7.12.2012, σ. 211) και θέση του Συμβουλίου σε πρώτη ανάγνωση της 10ης Μαΐου 2012 (ΕΕ C 291 Ε της 27.9.2012, σ. 1). Θέση του Ευρωπαϊκού Κοινοβουλίου της 11ης Δεκεμβρίου 2012 (δεν έχει ακόμη δημοσιευθεί στην Επίσημη Εφημερίδα). Νομοθετικό ψήφισμα του Ευρωπαϊκού Κοινοβουλίου της 4ης Ιουλίου 2013 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 9ης Ιουλίου 2013.

      (2)  Συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου (ΕΕ L 205 της 4.8.1999, σ. 3).

      (3)  ΕΕ L 55 της 28.2.2011, σ. 13.

      (4)  ΕΕ L 298 της 26.10.2012, σ. 1.

      (5)  Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 (EE L 362 της 31.12.2012, σ. 1).

      Κοινή δήλωση του Ευρωπαϊκού Κοινοβουλίου και του Συμβουλίου, που εγκρίθηκε μαζί με την απόφαση για τη χορήγηση περαιτέρω μακροοικονομικής χρηματοδοτικής συνδρομής στη Γεωργία
      Το Ευρωπαϊκό Κοινοβούλιο και το Συμβούλιο:

                  —

                  συμφωνούν ότι η έγκριση της απόφασης για τη χορήγηση περαιτέρω μακροοικονομικής χρηματοδοτικής συνδρομής στη Γεωργία θα πρέπει τοποθετηθεί στο ευρύτερο πλαίσιο της ανάγκης να διαμορφωθεί ένα πλαίσιο που θα εξασφαλίζει τη λήψη ορθών και αποτελεσματικών αποφάσεων όσον αφορά τη χορήγηση μακροοικονομικής χρηματοδοτικής συνδρομής σε τρίτες χώρες,

                  —

                  συμφωνούν ότι η έγκριση αποφάσεων για μελλοντικές επιχειρήσεις μακροοικονομικής χρηματοδοτικής συνδρομής θα πρέπει να βασίζεται στο σκεπτικό και τις αρχές που διατυπώνονται κατωτέρω, σε σχέση με τη χορήγηση ενωσιακής μακροοικονομικής χρηματοδοτικής συνδρομής σε επιλέξιμες τρίτες χώρες και εδάφη, με την επιφύλαξη του δικαιώματος νομοθετικής πρωτοβουλίας, καθώς και της νομικής μορφής που θα μπορούσε να λάβει το μελλοντικό μέσο με το οποίο θα επισημοποιούνται το σκεπτικό και οι αρχές που προαναφέρθηκαν,

                  —

                  δεσμεύονται να σέβονται απόλυτα το σκεπτικό και τις αρχές που προαναφέρθηκαν, σε κάθε συγκεκριμένη μελλοντική απόφαση για τη χορήγηση μακροοικονομικής χρηματοδοτικής συνδρομής της Ένωσης.

            ΜΕΡΟΣ Α —   ΣΚΕΠΤΙΚΟ

                  1.

                  Η Ένωση είναι σημαντικός χορηγός οικονομικής, χρηματοδοτικής και τεχνικής συνδρομής σε τρίτες χώρες. Η μακροοικονομική χρηματοδοτική συνδρομή της Ένωσης («μακροοικονομική χρηματοδοτική συνδρομή») έχει αποδειχθεί αποτελεσματικό μέσο οικονομικής σταθεροποίησης και μοχλός για διαρθρωτικές μεταρρυθμίσεις στις χώρες και τα εδάφη που επωφελούνται από τη συνδρομή αυτή («δικαιούχοι»). Σύμφωνα με τη γενική πολιτική της σχετικά με τις υποψήφιες, τις δυνάμει υποψήφιες και τις γειτονικές χώρες, η Ένωση θα πρέπει να είναι σε θέση να χορηγεί μακροοικονομική χρηματοδοτική συνδρομή σε αυτές τις χώρες, με στόχο την ανάπτυξη μιας ζώνης κοινής σταθερότητας, ασφάλειας και ευημερίας.

                  2.

                  Η μακροοικονομική χρηματοδοτική συνδρομή σε τρίτες χώρες θα πρέπει να βασίζεται σε χωριστές αποφάσεις του Ευρωπαϊκού Κοινοβουλίου και του Συμβουλίου για κάθε χώρα. Οι αρχές αυτές αποσκοπούν στη βελτίωση της αποδοτικότητας και της αποτελεσματικότητας της διαδικασίας λήψης τέτοιων αποφάσεων και της υλοποίησής τους, καθώς και στην υποστήριξη της εφαρμογής, από τις επωφελούμενες χώρες, των πολιτικών προϋποθέσεων για τη χορήγηση της μακροοικονομικής χρηματοδοτικής συνδρομής και τη βελτίωση της διαφάνειας και του δημοκρατικού ελέγχου όσον αφορά τη συνδρομή αυτή.

                  3.

                  Με το ψήφισμά του σχετικά με την εφαρμογή της μακροοικονομικής χρηματοδοτικής συνδρομής προς τρίτες χώρες, της 3ης Ιουνίου 2003, το Ευρωπαϊκό Κοινοβούλιο ζήτησε να εκδοθεί κανονισμός-πλαίσιο για τη μακροοικονομική χρηματοδοτική συνδρομή, ούτως ώστε να επισπευσθεί η διαδικασία λήψης αποφάσεων και να αποδοθεί επίσημη και διαφανής βάση σε αυτό το χρηματοδοτικό μέσο.

                  4.

                  Στα συμπεράσματά του της 8ης Οκτωβρίου 2002, το Συμβούλιο καθόρισε κριτήρια (τα αποκαλούμενα κριτήρια του Genval) που διέπουν τις πράξεις μακροοικονομικής χρηματοδοτικής συνδρομής. Θα ήταν σκόπιμο να επικαιροποιηθούν και να αποσαφηνιστούν τα κριτήρια αυτά, μεταξύ άλλων τα κριτήρια για τον προσδιορισμό της κατάλληλης μορφής της συνδρομής (δάνειο, επιχορήγηση ή συνδυασμός αυτών των δύο).

                  5.

                  Οι αρχές αυτές θα επιτρέψουν στην Ένωση να διασφαλίζει την ταχεία χορήγηση της μακροοικονομικής χρηματοδοτικής συνδρομής, ιδίως όταν οι περιστάσεις απαιτούν άμεση δράση, και να βελτιώσει τη σαφήνεια και τη διαφάνεια των κριτηρίων που διέπουν την εφαρμογή της μακροοικονομικής χρηματοδοτικής συνδρομής.

                  6.

                  Η Επιτροπή θα πρέπει να εξασφαλίσει ότι η μακροοικονομική χρηματοδοτική συνδρομή είναι σύμφωνη με τις βασικές αρχές, τους στόχους και τα μέτρα που έχουν ληφθεί στους διάφορους τομείς της εξωτερικής δράσης και σε άλλες συναφείς πολιτικές της Ένωσης.

                  7.

                  Η μακροοικονομική χρηματοδοτική συνδρομή θα πρέπει να υποστηρίζει την εξωτερική πολιτική της Ένωσης. Οι υπηρεσίες της Επιτροπής και η Ευρωπαϊκή Υπηρεσία Εξωτερικής Δράσης (ΕΥΕΔ) θα πρέπει να συνεργάζονται στενά σε όλη τη διάρκεια της επιχείρησης μακροοικονομικής χρηματοδοτικής συνδρομής, για τον συντονισμό και την εξασφάλιση της συνοχής της εξωτερικής πολιτικής της Ένωσης.

                  8.

                  Η μακροοικονομική χρηματοδοτική συνδρομή αναμένεται να στηρίξει την προσήλωση των δικαιούχων στις κοινές με την Ένωση αξίες, στις οποίες περιλαμβάνονται η δημοκρατία, το κράτος δικαίου, η χρηστή διακυβέρνηση, ο σεβασμός των ανθρωπίνων δικαιωμάτων, η βιώσιμη ανάπτυξη και η μείωση της φτώχειας και στις αρχές ενός ελεύθερου και θεμιτού εμπορίου βάσει κανόνων.

                  9.

                  Προϋπόθεση για τη χορήγηση μακροοικονομικής χρηματοδοτικής συνδρομής θα πρέπει να είναι ο σεβασμός, εκ μέρους της αποδέκτριας χώρας, των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και ο σεβασμός για τα ανθρωπινά δικαιώματα. Η εκπλήρωση των προϋποθέσεων αυτών θα πρέπει να παρακολουθείται τακτικά από την Επιτροπή.

                  10.

                  Οι ειδικοί στόχοι των μεμονωμένων αποφάσεων μακροοικονομικής χρηματοδοτικής συνδρομής θα πρέπει να περιλαμβάνουν την ενίσχυση της αποτελεσματικότητας, της διαφάνειας και της λογοδοσίας όσον αφορά τη διαχείριση των δημοσίων οικονομικών εκ μέρους των δικαιούχων. Η Επιτροπή θα πρέπει να παρακολουθεί συστηματικά την εκπλήρωση αυτών των στόχων.

                  11.

                  Η μακροοικονομική χρηματοδοτική συνδρομή θα πρέπει να αποσκοπεί στην αποκατάσταση μιας βιώσιμης θέσης εξωτερικής χρηματοδότησης για τις τρίτες χώρες και εδάφη που έχουν περιορισμένα συναλλαγματικά διαθέσιμα και αντιμετωπίζουν ανάλογες δυσκολίες εξωτερικής χρηματοδότησης. Η μακροοικονομική χρηματοδοτική συνδρομή δεν θα πρέπει να έχει χαρακτήρα τακτικής χρηματοδοτικής συνδρομής, ούτε να έχει ως κύριο στόχο τη στήριξη της οικονομικής και κοινωνικής ανάπτυξης των δικαιούχων.

                  12.

                  Η μακροοικονομική χρηματοδοτική συνδρομή θα πρέπει να είναι συμπληρωματική προς τους πόρους που χορηγούνται από το Διεθνές Νομισματικό Ταμείο (ΔΝΤ) και άλλους πολυμερείς χρηματοδοτικούς οργανισμούς και θα πρέπει να γίνεται δίκαιη κατανομή των βαρών μεταξύ της Ένωσης και των άλλων χορηγών. Η μακροοικονομική χρηματοδοτική συνδρομή θα πρέπει να διασφαλίζει την προστιθέμενη αξία της συμμετοχής της Ένωσης.

                  13.

                  Για να διασφαλιστεί η αποτελεσματική προστασία των οικονομικών συμφερόντων της Ένωσης σε σχέση με τη μακροοικονομική χρηματοδοτική συνδρομή, οι δικαιούχοι θα πρέπει να λαμβάνουν τα κατάλληλα μέτρα για την πρόληψη και την καταπολέμηση της απάτης, της διαφθοράς και άλλων παρατυπιών που συνδέονται με τη συνδρομή αυτή, και να προβλέπονται έλεγχοι από την Επιτροπή και δημοσιονομικοί έλεγχοι από το Ελεγκτικό Συνέδριο.

                  14.

                  Η επιλογή της διαδικασίας για την έγκριση των μνημονίων συνεννόησης θα πρέπει να γίνεται σύμφωνα με τα κριτήρια που ορίζονται στον κανονισμό (ΕΕ) αριθ. 182/2011. Στο πλαίσιο αυτό, θα πρέπει να εφαρμόζεται, κατά γενικό κανόνα, η συμβουλευτική διαδικασία, λαμβάνοντας όμως υπόψη τις ενδεχομένως σημαντικές επιπτώσεις των επιχειρήσεων οι οποίες υπερβαίνουν το κατώφλι που ορίζεται στο μέρος Β και, συνεπώς, για τις επιχειρήσεις αυτές θα ήταν σκόπιμο να χρησιμοποιείται η διαδικασία εξέτασης.

            ΜΕΡΟΣ Β —   ΑΡΧΕΣ
      1.   Στόχος της συνδρομής

                  α)

                  Η μακροοικονομική χρηματοδοτική συνδρομή θα πρέπει να συνιστά έκτακτο χρηματοδοτικό μέσο μη δεσμευτικής και μη προσδιορισμένης στήριξης του ισοζυγίου πληρωμών σε επιλέξιμες τρίτες χώρες και εδάφη. Θα πρέπει να αποσκοπεί στην αποκατάσταση μιας βιώσιμης θέσης εξωτερικής χρηματοδότησης για επιλέξιμες χώρες και εδάφη που αντιμετωπίζουν δυσκολίες εξωτερικής χρηματοδότησης. Θα πρέπει να στηρίζει την εφαρμογή προγράμματος πολιτικής που περιλαμβάνει μέτρα σοβαρής προσαρμογής και διαρθρωτικών μεταρρυθμίσεων που έχουν σχεδιαστεί για τη βελτίωση της θέσης του ισοζυγίου πληρωμών, ιδίως στη διάρκεια της περιόδου του προγράμματος, και να ενισχύει την εφαρμογή των σχετικών συμφωνιών και των προγραμμάτων που έχουν συμφωνηθεί με την Ένωση.

                  β)

                  Η μακροοικονομική χρηματοδοτική συνδρομή θα πρέπει να χορηγείται υπό τον όρο της ύπαρξης σημαντικού υπολειμματικού κενού εξωτερικής χρηματοδότησης που έχει προσδιοριστεί από την Επιτροπή, από κοινού με τους πολυμερείς χρηματοδοτικούς οργανισμούς, και υπερβαίνει τους πόρους που χορηγούν το ΔΝΤ και άλλοι πολυμερείς οργανισμοί, παρά την εφαρμογή, στην ενδιαφερόμενη χώρα ή έδαφος, προγραμμάτων σοβαρής οικονομικής σταθεροποίησης και μεταρρυθμίσεων.

                  γ)

                  Η μακροοικονομική χρηματοδοτική συνδρομή θα πρέπει να έχει βραχυπρόθεσμο χαρακτήρα και να διακόπτεται αμέσως μόλις αποκατασταθεί η βιωσιμότητα της εξωτερικής χρηματοδότησης.

            2.   Επιλέξιμες χώρες και εδάφη
      Επιλέξιμες για μακροοικονομική χρηματοδοτική συνδρομή θα πρέπει να είναι οι ακόλουθες τρίτες χώρες και εδάφη:

                  —

                  υποψήφιες και δυνάμει υποψήφιες χώρες,

                  —

                  χώρες και εδάφη που καλύπτονται από την ευρωπαϊκή πολιτική γειτονίας,

                  —

                  σε εξαιρετικές και επαρκώς αιτιολογημένες περιπτώσεις, άλλες τρίτες χώρες που διαδραματίζουν αποφασιστικό ρόλο στην περιφερειακή σταθερότητα, είναι στρατηγικής σημασίας για την Ένωση και, πολιτικά, οικονομικά και γεωγραφικά, βρίσκονται κοντά στην Ένωση.

            3.   Μορφή της συνδρομής

                  α)

                  Η μακροοικονομική χρηματοδοτική συνδρομή θα πρέπει, γενικά, να χορηγείται υπό μορφή δανείου. Ωστόσο, σε εξαιρετικές περιπτώσεις, η συνδρομή μπορεί να χορηγείται υπό μορφή μη επιστρεπτέας επιχορήγησης ή ως συνδυασμός δανείου και επιχορήγησης. Κατά τον καθορισμό του κατάλληλου μεριδίου μιας ενδεχόμενης επιχορήγησης, η Επιτροπή, κατά την προετοιμασία της πρότασής της, θα πρέπει να λαμβάνει υπόψη το επίπεδο της οικονομικής ανάπτυξης του δικαιούχου, που μετράται με βάση το κατά κεφαλήν εισόδημα και τα ποσοστά φτώχειας, καθώς και την ικανότητα της χώρας για αποπληρωμή, στη βάση αναλύσεων βιωσιμότητας του χρέους, εξασφαλίζοντας ταυτόχρονα ότι γίνεται σεβαστή η αρχή της δίκαιης κατανομής του βάρους μεταξύ της Ένωσης και των άλλων χορηγών. Προς τον σκοπό αυτόν, η Επιτροπή θα πρέπει να λαμβάνει υπόψη και τον βαθμό στον οποίο οι διεθνείς χρηματοπιστωτικοί οργανισμοί και οι άλλοι χορηγοί επιβάλλουν όρους για τη χορήγηση των κονδυλίων στην ενδιαφερόμενη χώρα.

                  β)

                  Όταν η μακροοικονομική χρηματοδοτική συνδρομή έχει τη μορφή δανείου, η Επιτροπή θα πρέπει να εξουσιοδοτείται εξ ονόματος της Ένωσης να δανείζεται τα αναγκαία κεφάλαια από τις κεφαλαιαγορές ή από χρηματοπιστωτικούς οργανισμούς και να τα δανείζει στον δικαιούχο.

                  γ)

                  Οι δανειοληπτικές και δανειοδοτικές πράξεις θα πρέπει να εκτελούνται σε ευρώ με την ίδια τοκοφόρο ημερομηνία, χωρίς εμπλοκή της Ένωσης στη μετατροπή των προθεσμιών λήξης ούτε ανάληψη οιουδήποτε κινδύνου συναλλάγματος ή επιτοκίου.

                  δ)

                  Όλες οι δαπάνες που πραγματοποιούνται από την Ένωση και σχετίζονται με τις δανειοληπτικές ή δανειοδοτικές πράξεις θα πρέπει να βαρύνουν τον δικαιούχο.

                  ε)

                  Εάν το ζητήσει ο δικαιούχος, και εφόσον οι περιστάσεις επιτρέπουν τη μείωση του επιτοκίου του δανείου, η Επιτροπή μπορεί να αποφασίσει να αναχρηματοδοτήσει το σύνολο ή μέρος των αρχικών δανειοληπτικών της πράξεων ή να αναπροσαρμόσει τους αντίστοιχους όρους χρηματοδότησης. Οι πράξεις αναχρηματοδότησης ή αναπροσαρμογής θα πρέπει να εκτελούνται με τους όρους που προσδιορίζονται στο σημείο 3 στοιχείο δ) και να μην έχουν ως αποτέλεσμα την παράταση της μέσης διάρκειας των εν λόγω δανείων ούτε την αύξηση του οφειλόμενου κεφαλαίου κατά την ημερομηνία διεξαγωγής των πράξεων αναχρηματοδότησης ή αναπροσαρμογής.

            4.   Δημοσιονομικές διατάξεις

                  α)

                  Τα ποσά της μακροοικονομικής χρηματοδοτικής συνδρομής που χορηγούνται υπό μορφή μη επιστρεπτέων επιχορηγήσεων θα πρέπει να είναι σύμφωνα με τις πιστώσεις του προϋπολογισμού που προβλέπονται στο πολυετές δημοσιονομικό πλαίσιο.

                  β)

                  Τα ποσά της μακροοικονομικής χρηματοδοτικής συνδρομής που χορηγούνται υπό μορφή δανείου θα πρέπει να διατίθενται σύμφωνα με τον κανονισμό για την ίδρυση Ταμείου Εγγυήσεων για τις εξωτερικές δράσεις. Τα ποσά αυτά θα πρέπει να είναι σύμφωνα με τις πιστώσεις του προϋπολογισμού που προβλέπονται στο πολυετές δημοσιονομικό πλαίσιο.

                  γ)

                  Η αρμόδια για τον προϋπολογισμό αρχή θα πρέπει να εγκρίνει ετήσιες πιστώσεις εντός των ορίων του πολυετούς δημοσιονομικού πλαισίου.

            5.   Ποσό της συνδρομής

                  α)

                  Ο προσδιορισμός του ποσού της συνδρομής θα πρέπει να βασίζεται στις υπολειμματικές ανάγκες εξωτερικής χρηματοδότησης της δικαιούχου χώρας ή εδάφους και να λαμβάνει υπόψη την ικανότητα της χώρας ή εδάφους για αυτοχρηματοδότηση μέσω ιδίων πόρων, και ιδίως μέσω των συναλλαγματικών αποθεμάτων που διαθέτει. Οι ανάγκες αυτές θα πρέπει να διαπιστώνονται από την Επιτροπή σε συνεργασία με τους διεθνείς χρηματοπιστωτικούς οργανισμούς, βάσει μιας ολοκληρωμένης ποσοτικής εκτίμησης και διαφανούς υποστηρικτικής τεκμηρίωσης. Συγκεκριμένα, η Επιτροπή θα πρέπει να βασίζεται στις τελευταίες προβλέψεις ισοζυγίου πληρωμών του ΔΝΤ για τη σχετική χώρα ή έδαφος και να λαμβάνει υπόψη τις αναμενόμενες χρηματοδοτικές συνεισφορές πολυμερών χορηγών, καθώς και τις προϋπάρχουσες ενέργειες άλλων μέσων εξωτερικής χρηματοδότησης της Ένωσης σε αυτήν την επιλέξιμη χώρα ή έδαφος.

                  β)

                  Στην τεκμηρίωση της Επιτροπής θα πρέπει να περιλαμβάνονται πληροφορίες σχετικά με τον προβλεπόμενο όγκο των συναλλαγματικών αποθεμάτων χωρίς την προσθήκη της μακροοικονομικής χρηματοδοτικής συνδρομής, σε σύγκριση με τα επίπεδα που κρίνονται επαρκή, στη βάση κατάλληλων δεικτών όπως ο λόγος των αποθεμάτων προς το βραχυπρόθεσμο εξωτερικό χρέος και ο λόγος των αποθεμάτων προς τις εισαγωγές της δικαιούχου χώρας.

                  γ)

                  Κατά τον καθορισμό του ποσού της μακροοικονομικής χρηματοδοτικής συνδρομής θα πρέπει να λαμβάνεται επίσης υπόψη η ανάγκη να διασφαλιστεί δίκαιη κατανομή των βαρών μεταξύ της Ένωσης και των άλλων χορηγών και η προστιθέμενη αξία της συνολικής συμμετοχής της Ένωσης.

                  δ)

                  Εάν οι ανάγκες χρηματοδότησης του δικαιούχου μειωθούν σημαντικά κατά την περίοδο εκταμίευσης της μακροοικονομικής χρηματοδοτικής συνδρομής, σε σύγκριση με τις αρχικές προβλέψεις, η Επιτροπή θα πρέπει, ενεργώντας σύμφωνα με τη συμβουλευτική διαδικασία όταν η συνδρομή είναι ίση ή χαμηλότερη των 90 εκατομμυρίων EUR και σύμφωνα με τη διαδικασία εξέτασης όταν η συνδρομή υπερβαίνει τα 90 εκατομμύρια EUR, να μειώσει το ποσό αυτής της συνδρομής ή να αναστείλει ή να ακυρώσει τη συνδρομή.

            6.   Αιρεσιμότητα

                  α)

                  Προϋπόθεση για τη χορήγηση μακροοικονομικής χρηματοδοτικής συνδρομής θα πρέπει να είναι ο σεβασμός, εκ μέρους της επιλέξιμης χώρας ή εδάφους, των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και ο σεβασμός για τα ανθρώπινα δικαιώματα. Η Επιτροπή θα πρέπει να δημοσιοποιεί μια αξιολόγηση (1) όσον αφορά την εκπλήρωση της προϋπόθεσης αυτής και να την παρακολουθεί σε όλη τη διάρκεια ισχύος της μακροοικονομικής χρηματοδοτικής συνδρομής. Αυτό το σημείο θα πρέπει να εφαρμόζεται σύμφωνα με την απόφαση για τον καθορισμό της οργάνωσης και της λειτουργίας της ΕΥΕΔ.

                  β)

                  Η μακροοικονομική χρηματοδοτική συνδρομή θα πρέπει να έχει ως προϋπόθεση την ύπαρξη μιας μη προληπτικής πιστωτικής συμφωνίας μεταξύ της ενδιαφερόμενης χώρας ή εδάφους και του ΔΝΤ, που θα πληροί τους κατωτέρω όρους:

                              —

                              ο στόχος της συμφωνίας είναι σύμφωνος με τον σκοπό της μακροοικονομικής χρηματοδοτικής συνδρομής, δηλαδή η ανακούφιση βραχυπρόθεσμων δυσκολιών σε σχέση με το ισοζύγιο πληρωμών,

                              —

                              η εφαρμογή σοβαρών μέτρων προσαρμογής που είναι συμβατά με τον στόχο της μακροοικονομικής χρηματοδοτικής συνδρομής, όπως ορίζεται στην παράγραφο 1 στοιχείο α).

                  γ)

                  Η εκταμίευση της συνδρομής θα πρέπει να εξαρτάται από τη συνεχή και ικανοποιητική τήρηση ενός υποστηριζόμενου από το ΔΝΤ προγράμματος πολιτικής και από την εκπλήρωση της προϋπόθεσης του παρόντος σημείου στοιχείο α). Θα πρέπει να εξαρτάται επίσης από την εφαρμογή, εντός συγκεκριμένου χρονοδιαγράμματος, ενός συνόλου σαφώς προσδιορισμένων μέτρων οικονομικής πολιτικής με επίκεντρο τις διαρθρωτικές μεταρρυθμίσεις και τη χρηστή δημοσιονομική διαχείριση, τα οποία πρέπει να αποτελούν αντικείμενο συμφωνίας μεταξύ της Επιτροπής και του δικαιούχου και να διατυπώνονται σε μνημόνιο συνεννόησης.

                  δ)

                  Για την προστασία των οικονομικών συμφερόντων της Ένωσης και τη βελτίωση της διακυβέρνησης του δικαιούχου, το μνημόνιο συνεννόησης θα πρέπει να περιλαμβάνει μέτρα που αποσκοπούν στην ενίσχυση της αποδοτικότητας, της διαφάνειας και της λογοδοσίας των συστημάτων διαχείρισης δημοσίων οικονομικών.

                  ε)

                  Κατά τον σχεδιασμό των μέτρων πολιτικής θα πρέπει να λαμβάνονται επίσης κατάλληλα υπόψη η πρόοδος όσον αφορά το αμοιβαίο άνοιγμα των αγορών, την ανάπτυξη θεμιτών εμπορικών συναλλαγών βάσει κανόνων και άλλες προτεραιότητες στο πλαίσιο της εξωτερικής πολιτικής της Ένωσης.

                  στ)

                  Τα μέτρα πολιτικής θα πρέπει να είναι σύμφωνα με τις υφιστάμενες συμφωνίες εταιρικής σχέσης, τις συμφωνίες συνεργασίας ή τις συμφωνίες σύνδεσης που έχουν συναφθεί μεταξύ της Ένωσης και του δικαιούχου, και με τα προγράμματα μακροοικονομικής προσαρμογής και διαρθρωτικών μεταρρυθμίσεων που εφαρμόζει η δικαιούχος χώρα με την υποστήριξη του ΔΝΤ.

            7.   Διαδικασία

                  α)

                  Μια χώρα ή έδαφος που επιθυμεί να λάβει μακροοικονομική χρηματοδοτική συνδρομή θα πρέπει να υποβάλει γραπτή αίτηση στην Επιτροπή. Η Επιτροπή θα πρέπει να ελέγχει εάν πληρούνται οι προϋποθέσεις των παραγράφων 1, 2, 4 και 6 και, αν χρειάζεται, μπορεί να υποβάλλει πρόταση για απόφαση του Ευρωπαϊκού Κοινοβουλίου και του Συμβουλίου.

                  β)

                  Η απόφαση για τη χορήγηση δανείου θα πρέπει να ορίζει το ποσό, την ανώτατη μέση διάρκεια και τον μέγιστο αριθμό δόσεων της μακροοικονομικής χρηματοδοτικής συνδρομής. Αν η απόφαση περιλαμβάνει ένα στοιχείο μη επιστρεπτέας επιχορήγησης, θα πρέπει επίσης να ορίζει το ποσό και τον μέγιστο αριθμό δόσεων. Η απόφαση για την παροχή επιχορήγησης θα πρέπει να συνοδεύεται από αιτιολόγηση για την εν λόγω επιχορήγηση (ή στοιχείο επιχορήγησης) της συνδρομής. Και στις δύο περιπτώσεις, θα πρέπει να καθορίζεται η περίοδος διαθεσιμότητας της μακροοικονομικής χρηματοδοτικής συνδρομής. Κατά κανόνα, η εν λόγω περίοδος διαθεσιμότητας δεν θα πρέπει να υπερβαίνει τα τρία έτη. Όταν υποβάλλει πρόταση για νέα απόφαση χορήγησης μακροοικονομικής χρηματοδοτικής συνδρομής, η Επιτροπή θα πρέπει να περιλαμβάνει τις πληροφορίες που αναφέρονται στο σημείο 12 στοιχείο γ).

                  γ)

                  Μετά την έγκριση της απόφασης για τη χορήγηση μακροοικονομικής χρηματοδοτικής συνδρομής, η Επιτροπή, ενεργώντας σύμφωνα με τη συμβουλευτική διαδικασία όταν η συνδρομή είναι ίση ή χαμηλότερη των 90 εκατομμυρίων EUR και σύμφωνα με τη διαδικασία εξέτασης όταν η συνδρομή υπερβαίνει τα 90 εκατομμύρια EUR, θα πρέπει να συμφωνήσει με τον δικαιούχο, στο μνημόνιο συνεννόησης, σχετικά με τα μέτρα πολιτικής που αναφέρονται στο σημείο 6 στοιχεία γ), δ), ε) και στ).

                  δ)

                  Μετά την έγκριση της απόφασης για χορήγηση μακροοικονομικής χρηματοδοτικής συνδρομής, η Επιτροπή θα πρέπει να συμφωνεί με τον δικαιούχο σχετικά με τους λεπτομερείς οικονομικούς όρους της συνδρομής. Οι εν λόγω λεπτομερείς οικονομικοί όροι προσδιορίζονται στη συμφωνία μη επιστρεπτέας επιχορήγησης ή δανείου.

                  ε)

                  Η Επιτροπή θα πρέπει να ενημερώνει το Ευρωπαϊκό Κοινοβούλιο και το Συμβούλιο για την εξέλιξη της συνδρομής σε μια χώρα, περιλαμβανομένων των σχετικών εκταμιεύσεων και να διαβιβάζει στα εν λόγω όργανα τα σχετικά έγγραφα εγκαίρως.

            8.   Υλοποίηση και δημοσιονομική διαχείριση

                  α)

                  Η Επιτροπή θα πρέπει να υλοποιεί τη μακροοικονομική χρηματοδοτική συνδρομή σύμφωνα με τους δημοσιονομικούς κανόνες της Ένωσης.

                  β)

                  Η υλοποίηση της μακροοικονομικής χρηματοδοτικής συνδρομής θα πρέπει να τελεί υπό άμεση κεντρική διαχείριση.

                  γ)

                  Οι δημοσιονομικές δεσμεύσεις θα πρέπει να αναλαμβάνονται στη βάση αποφάσεων που παίρνει η Επιτροπή σύμφωνα με το παρόν σημείο. Όταν η μακροοικονομική χρηματοδοτική συνδρομή εκτείνεται σε διάστημα πολλών οικονομικών ετών, οι δημοσιονομικές δεσμεύσεις για τη συνδρομή αυτή μπορούν να κατανεμηθούν σε ετήσιες δόσεις.

            9.   Εκταμίευση της συνδρομής

                  α)

                  Η μακροοικονομική χρηματοδοτική συνδρομή θα πρέπει να εκταμιεύεται στην κεντρική τράπεζα του δικαιούχου.

                  β)

                  Η μακροοικονομική χρηματοδοτική συνδρομή θα πρέπει να εκταμιεύεται σε διαδοχικές δόσεις, υπό την προϋπόθεση της εκπλήρωσης των όρων που αναφέρονται στο σημείο 6 στοιχείο α) και στο σημείο 6 στοιχεία β) και γ).

                  γ)

                  Η Επιτροπή θα πρέπει να επαληθεύει σε τακτά διαστήματα ότι συνεχίζουν να τηρούνται οι όροι που αναφέρονται στο σημείο 6 στοιχεία β) και γ).

                  δ)

                  Όταν η προϋπόθεση του σημείου 6 στοιχείο α) και οι όροι του σημείου 6 στοιχεία β) και γ) δεν τηρούνται, η Επιτροπή θα πρέπει να αναστέλλει προσωρινά ή να ακυρώνει την εκταμίευση της μακροοικονομικής χρηματοδοτικής συνδρομής. Σε τέτοιες περιπτώσεις, η Επιτροπή θα πρέπει να ενημερώνει το Ευρωπαϊκό Κοινοβούλιο και το Συμβούλιο σχετικά με τους λόγους της αναστολής ή της ακύρωσης.

            10.   Μέτρα στήριξης
      Οι δημοσιονομικοί πόροι της Ένωσης μπορούν να χρησιμοποιούνται για την κάλυψη δαπανών που είναι αναγκαίες για την εφαρμογή της μακροοικονομικής χρηματοδοτικής συνδρομής.
      11.   Προστασία των οικονομικών συμφερόντων της Ένωσης

                  α)

                  Οποιεσδήποτε συμφωνίες στο πλαίσιο κάθε απόφασης για συγκεκριμένη χώρα θα πρέπει να περιέχουν διατάξεις που θα διασφαλίζουν ότι οι δικαιούχοι θα ελέγχουν τακτικά πως η χρηματοδότηση που χορηγείται από τον προϋπολογισμό της Ένωσης έχει χρησιμοποιηθεί ορθά, θα λαμβάνουν τα αναγκαία μέτρα για την πρόληψη παρατυπιών και απάτης και, εάν είναι απαραίτητο, θα κινούν δικαστική διαδικασία για την ανάκτηση αχρεωστήτως καταβληθέντων ποσών που χορηγήθηκαν στο πλαίσιο κάθε απόφασης για συγκεκριμένη χώρα.

                  β)

                  Οποιεσδήποτε συμφωνίες στο πλαίσιο απόφασης για συγκεκριμένη χώρα θα πρέπει να περιέχουν διατάξεις που θα διασφαλίζουν την προστασία των οικονομικών συμφερόντων της Ένωσης, ιδίως όσον αφορά τα κρούσματα απάτης και διαφθοράς ή οποιεσδήποτε άλλες παρατυπίες, σύμφωνα με τη σχετική νομοθεσία της Ένωσης.

                  γ)

                  Το αναφερόμενο στο σημείο 6 στοιχείο γ) μνημόνιο συνεννόησης θα πρέπει να εξουσιοδοτεί ρητά την Επιτροπή και το Ελεγκτικό Συνέδριο να διενεργούν δημοσιονομικούς ελέγχους πριν και μετά από την περίοδο διαθεσιμότητας της μακροοικονομικής χρηματοδοτικής συνδρομής, συμπεριλαμβανομένων των ελέγχων εγγράφων και των επιτόπιων ελέγχων, όπως οι επιχειρησιακές αξιολογήσεις. Το μνημόνιο θα πρέπει επίσης να εξουσιοδοτεί ρητά την Επιτροπή ή τους εκπροσώπους της να πραγματοποιούν επιτόπιους ελέγχους και επιθεωρήσεις.

                  δ)

                  Κατά την εφαρμογή της μακροοικονομικής χρηματοδοτικής συνδρομής, η Επιτροπή θα πρέπει να παρακολουθεί, με επιχειρησιακές αξιολογήσεις, την ορθότητα των δημοσιονομικών ρυθμίσεων, των διοικητικών διαδικασιών και των μηχανισμών εσωτερικού και εξωτερικού ελέγχου του δικαιούχου που σχετίζονται με την εν λόγω συνδρομή.

                  ε)

                  Οποιεσδήποτε συμφωνίες στο πλαίσιο απόφασης για συγκεκριμένη χώρα θα πρέπει να περιέχουν διατάξεις που θα διασφαλίζουν ότι η Ένωση δικαιούται την πλήρη επιστροφή της μη επιστρεπτέας επιχορήγησης και/ή την πρόωρη αποπληρωμή του δανείου, εάν διαπιστωθεί πως, σε σχέση με τη διαχείριση της μακροοικονομικής χρηματοδοτικής συνδρομής, ο δικαιούχος έχει εμπλακεί σε οποιαδήποτε πράξη απάτης ή διαφθοράς ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης.

            12.   Ετήσια έκθεση

                  α)

                  Η Επιτροπή θα πρέπει να εξετάζει την πρόοδο που σημειώθηκε στην εφαρμογή της μακροοικονομικής χρηματοδοτικής συνδρομής και να υποβάλλει ετήσια έκθεση στο Ευρωπαϊκό Κοινοβούλιο και το Συμβούλιο το αργότερο έως τις 30 Ιουνίου κάθε έτους.

                  β)

                  Η ετήσια έκθεση θα πρέπει να αξιολογεί την οικονομική κατάσταση και τις προοπτικές των δικαιούχων, καθώς και την πρόοδο στην εφαρμογή των μέτρων πολιτικής που αναφέρονται στην παράγραφο 6 στοιχείο γ).

                  γ)

                  Η Επιτροπή θα πρέπει επίσης να προσφέρει πληροφορίες σχετικά με τους διαθέσιμους δημοσιονομικούς πόρους υπό μορφή δανείων και μη επιστρεπτέων επιχορηγήσεων, λαμβάνοντας υπόψη τις σχεδιαζόμενες πράξεις.

            13.   Αξιολόγηση

                  α)

                  Η Επιτροπή θα πρέπει να υποβάλλει εκθέσεις για την εκ των υστέρων αξιολόγηση προς το Ευρωπαϊκό Κοινοβούλιο και το Συμβούλιο, στις οποίες θα αξιολογεί τα αποτελέσματα και την αποδοτικότητα των πράξεων μακροοικονομικής χρηματοδοτικής συνδρομής που περατώθηκαν πρόσφατα, καθώς και τον βαθμό στον οποίο αυτές συνέβαλαν στην επίτευξη των σκοπών της συνδρομής.

                  β)

                  Η Επιτροπή θα πρέπει να αξιολογεί, ανά τακτά χρονικά διαστήματα και τουλάχιστον ανά τετραετία, τη χορήγηση μακροοικονομικής χρηματοδοτικής συνδρομής, ώστε να διατίθεται στο Ευρωπαϊκό Κοινοβούλιο και το Συμβούλιο μια λεπτομερής επισκόπηση της μακροοικονομικής χρηματοδοτικής συνδρομής. Σκοπός της αξιολόγησης αυτής θα πρέπει να είναι η επιβεβαίωση ότι οι στόχοι της μακροοικονομικής χρηματοδοτικής συνδρομής έχουν εκπληρωθεί και ότι οι όροι της μακροοικονομικής χρηματοδοτικής συνδρομής, περιλαμβανομένου του κατωφλίου που ορίζεται στο σημείο 7 στοιχείο γ) συνεχίζουν να επιτυγχάνονται, καθώς και να δοθεί στην Επιτροπή η δυνατότητα να προβαίνει σε συστάσεις για τη βελτίωση μελλοντικών αντίστοιχων πράξεων. Κατά την αξιολόγησή της, η Επιτροπή θα πρέπει επίσης να εκτιμά τη συνεργασία με ευρωπαϊκά ή πολυμερή χρηματοπιστωτικά ιδρύματα κατά την προσφορά μακροοικονομικής χρηματοδοτικής συνδρομής.

         (1)  Η αξιολόγηση αυτή θα βασίζεται στην ετήσια έκθεση για τα ανθρώπινα δικαιώματα και τη δημοκρατία στον κόσμο, που προβλέπεται στο στρατηγικό πλαίσιο και το σχέδιο δράσης της ΕΕ για τα ανθρώπινα δικαιώματα και τη δημοκρατία (Συμπεράσματα του Συμβουλίου για τα ανθρώπινα δικαιώματα και τη δημοκρατία της 25ης Ιουνίου 2012).


title: 2011/531/ΕΕ: Απόφαση του Συμβουλίου, της 16ης Ιουνίου 2011 , για τη θέση της Ευρωπαϊκής Ένωσης στα πλαίσια της Μεικτής Επιτροπής ΕΕ-ICAO όσον αφορά την απόφαση για την έγκριση παραρτήματος σχετικά με την ασφάλεια των πτήσεων, του μνημονίου Συνεργασίας μεταξύ της Ευρωπαϊκής Ένωσης και του Διεθνούς Οργανισμού Πολιτικής Αεροπορίας για τη δημιουργία πλαισίου ενισχυμένης συνεργασίας

text:
               9.9.2011

               EL

               Επίσημη Εφημερίδα της Ευρωπαϊκής Ένωσης

               L 232/8

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Ιουνίου 2011
   για τη θέση της Ευρωπαϊκής Ένωσης στα πλαίσια της Μεικτής Επιτροπής ΕΕ-ICAO όσον αφορά την απόφαση για την έγκριση παραρτήματος σχετικά με την ασφάλεια των πτήσεων, του μνημονίου Συνεργασίας μεταξύ της Ευρωπαϊκής Ένωσης και του Διεθνούς Οργανισμού Πολιτικής Αεροπορίας για τη δημιουργία πλαισίου ενισχυμένης συνεργασίας
   (2011/531/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9,
   Έχοντας υπόψη την απόφαση 2011/530/ΕΕ του Συμβουλίου, της 31ης Μαρτίου 2011, για την υπογραφή εξ ονόματος της Ένωσης και την προσωρινή εφαρμογή μνημονίου Συνεργασίας μεταξύ της Ευρωπαϊκής Ένωσης και του Διεθνούς Οργανισμού Πολιτικής Αεροπορίας για τη δημιουργία πλαισίου ενισχυμένης συνεργασίας (1) (Μνημόνιο συνεργασίας),
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   Είναι σκόπιμο να ορισθεί η θέση που θα ληφθεί εξ ονόματος της Ένωσης στη Μεικτή Επιτροπή ΕΕ-ICAO που συνεστήθη σύμφωνα με το μνημόνιο Συνεργασίας όσον αφορά την έγκριση ενός παραρτήματος σχετικά με την ασφάλεια των πτήσεων, το οποίο θα προστεθεί στο μνημόνιο Συνεργασίας,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση της Ευρωπαϊκής Ένωσης στη Μεικτή Επιτροπή ΕΕ-ICAO που αναφέρεται στο άρθρο 7 παράγραφος 3 στοιχείο γ) του μνημονίου Συνεργασίας μεταξύ της Ευρωπαϊκής Ένωσης και του Διεθνούς Οργανισμού Πολιτικής Αεροπορίας για τη δημιουργία πλαισίου ενισχυμένης συνεργασίας (Μνημόνιο συνεργασίας), όσον αφορά την έγκριση παραρτήματος του μνημονίου σχετικά με την ασφάλεια των πτήσεων, θα βασισθεί στο σχέδιο απόφασης της Μεικτής Επιτροπής που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 16 Ιουνίου 2011.

            Για το Συμβούλιο

            Ο Πρόεδρος

         VÖLNER P.

      (1)  Βλέπε σελίδα 1 της παρούσας Επίσημης Εφημερίδας.

      ΣΧΕΔΙΟ
      ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ICAO
      της …
      όσον αφορά την έγκριση παραρτήματος σχετικά με την ασφάλεια των πτήσεων στο μνημόνιο Συνεργασίας μεταξύ της Ευρωπαϊκής Ένωσης και του Διεθνούς Οργανισμού Πολιτικής Αεροπορίας για τη δημιουργία πλαισίου ενισχυμένης συνεργασίας
      Η ΜΕΙΚΤΗ ΕΠΙΤΡΟΠΗ EE-ICAO,
      Έχοντας υπόψη το μνημόνιο Συνεργασίας μεταξύ της Ευρωπαϊκής Ένωσης και του Διεθνούς Οργανισμού Πολιτικής Αεροπορίας για τη δημιουργία πλαισίου ενισχυμένης συνεργασίας (ΜΣ ICAO), και ιδίως το άρθρο 7 παράγραφος 3 στοιχείο γ),
      Εκτιμώντας τα ακόλουθα:
      Είναι σκόπιμο να τεθεί στο ΜΣ ICAO ένα παράρτημα για την ασφάλεια των πτήσεων,
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το παράρτημα της παρούσας απόφασης εγκρίνεται και αποτελεί αναπόσπαστο μέρος του ΜΣ ICAO.
      Άρθρο 2
      Η παρούσα απόφαση αρχίζει να ισχύει την ημέρα της έκδοσής της.

         …,

               Για τη Μεικτή Επιτροπή ΕΕ-ICAO

               Οι Πρόεδροι

         ΠΑΡΑΡΤΗΜΑ

               «ΠΑΡΑΡΤΗΜΑ I — ΑΣΦΑΛΕΙΑ ΤΩΝ ΠΤΗΣΕΩΝ

               1.   Στόχοι

                           1.1.

                           Τα μέρη συμφωνούν να συνεργαστούν στον τομέα της ασφάλειας πτήσεων στο πλαίσιο του μνημονίου Συνεργασίας μεταξύ της Ευρωπαϊκής Ένωσης και του Διεθνούς Οργανισμού Πολιτικής Αεροπορίας (ΜΣ ICAO) που μονογραφήθηκε στο Μόντρεαλ στις 27 Σεπτεμβρίου 2010.

                           1.2.

                           Πιστά στη δέσμευσή τους να επιτύχουν τα υψηλότερα επίπεδα ασφάλειας πτήσεων παγκοσμίως και την εναρμόνιση των προτύπων και συνιστώμενων πρακτικών (SARP) ασφάλειας πτήσεων σε παγκόσμιο επίπεδο, τα μέρη συμφωνούν να συνεργαστούν στενά σε πνεύμα διαφάνειας και διαλόγου για τον συντονισμό των δραστηριοτήτων τους στον τομέα της ασφάλειας πτήσεων.

                     2.   Πεδίο εφαρμογής

                           2.1.

                           Για την επίτευξη των στόχων που αναφέρονται στο σημείο 1.2, τα μέρη συμφωνούν να συνεργαστούν στους ακόλουθους τομείς:

                                       —

                                       διεξαγωγή τακτικού διαλόγου για θέματα ασφάλειας πτήσεων αμοιβαίου ενδιαφέροντος,

                                       —

                                       επίτευξη διαφάνειας με την τακτική ανταλλαγή πληροφοριών και δεδομένων σχετικών με την ασφάλεια πτήσεων και με την παροχή αμοιβαίας πρόσβασης στις βάσεις δεδομένων,

                                       —

                                       συμμετοχή σε δραστηριότητες ασφάλειας πτήσεων,

                                       —

                                       αμοιβαία αναγνώριση των αποτελεσμάτων του Γενικού Ελεγκτικού Προγράμματος Εποπτείας της Ασφάλειας (USOAP) του ICAO και των επιθεωρήσεων τυποποίησης της ΕΕ,

                                       —

                                       παρακολούθηση και ανάλυση της συμμόρφωσης των κρατών με τα πρότυπα του ICAO και εφαρμογή των συνιστώμενων πρακτικών,

                                       —

                                       συνεργασία σε κανονιστικά θέματα και θέματα θέσπισης προτύπων,

                                       —

                                       ανάπτυξη και παροχή έργων και προγραμμάτων τεχνικής βοήθειας,

                                       —

                                       προώθηση της περιφερειακής συνεργασίας,

                                       —

                                       ανταλλαγή εμπειρογνωμόνων, και

                                       —

                                       παροχή κατάρτισης.

                           2.2.

                           Η συνεργασία που αναφέρεται στο σημείο 2.1 αναπτύσσεται στους τομείς στους οποίους ασκεί αρμοδιότητα η ΕΕ.

                     3.   Εφαρμογή

                           3.1.

                           Τα μέρη μπορούν να θεσπίσουν πρακτικές ρυθμίσεις, καθορίζοντας αμοιβαία συμφωνημένους μηχανισμούς και διαδικασίες για την αποτελεσματική υλοποίηση της συνεργασίας στους τομείς που αναφέρονται στο σημείο 2.1. Οι εν λόγω πρακτικές ρυθμίσεις εγκρίνονται από τη Μεικτή Επιτροπή ΕΕ-ICAO

                     4.   Διάλογος

                           4.1.

                           Τα μέρη συγκαλούν τακτικά συνεδριάσεις και τηλεδιασκέψεις κατά τις οποίες συζητούν θέματα ασφάλειας πτήσεων αμοιβαίου ενδιαφέροντος και, κατά περίπτωση, συντονίζουν τις δραστηριότητές τους.

                     5.   Διαφάνεια, ανταλλαγή πληροφοριών, πρόσβαση στις βάσεις δεδομένων

                           5.1.

                           Τα μέρη ενθαρρύνουν, με την επιφύλαξη των εφαρμοστέων κανόνων τους, τη διαφάνεια στον τομέα της ασφάλειας πτήσεων στις σχέσεις τους με τρίτα μέρη.

                           5.2.

                           Τα μέρη εφαρμόζουν διαφάνεια κατά τη συνεργασία τους και συνεργάζονται σε θέματα ασφάλειας πτήσεων με την ανταλλαγή συναφών και κατάλληλων δεδομένων ασφάλειας πτήσεων, πληροφοριών και τεκμηρίωσης για την ασφάλεια πτήσεων, παρέχοντας πρόσβαση στις σχετικές βάσεις δεδομένων και διευκολύνοντας την αμοιβαία συμμετοχή σε συνεδριάσεις. Προς τον σκοπό αυτό, τα μέρη θεσπίζουν πρακτικές ρυθμίσεις, οι οποίες καθορίζουν τις διαδικασίες για την ανταλλαγή πληροφοριών και την παροχή πρόσβασης στις βάσεις δεδομένων και οι οποίες εγγυώνται την εμπιστευτικότητα των πληροφοριών που παρέχονται από το άλλο μέρος, σύμφωνα με το άρθρο 6 του ΜΣ ICAO.

                     6.   Συμμετοχή σε δραστηριότητες ασφάλειας

                           6.1.

                           Για την εφαρμογή του παρόντος παραρτήματος, κάθε μέρος προσκαλεί, κατά περίπτωση, το άλλο μέρος σε συνεδριάσεις και δραστηριότητες σχετικές με την ασφάλεια πτήσεων, με σκοπό τη διασφάλιση στενής συνεργασίας και συντονισμού. Οι λεπτομέρειες αυτής της συμμετοχής καθορίζονται στις πρακτικές ρυθμίσεις που συμφωνούνται από τα μέρη.

                     7.   Συντονισμός του USOAP του ICAO και των Επιθεωρήσεων Τυποποίησης της ΕΕ

                           7.1.

                           Τα μέρη συμφωνούν να ενισχύσουν τη συνεργασία τους στους τομείς του USOAP και των επιθεωρήσεων τυποποίησης, προκειμένου να εξασφαλιστεί η καλύτερη αξιοποίηση περιορισμένων πόρων και η αποφυγή της επικάλυψης προσπαθειών και ταυτόχρονα να διαφυλαχτεί η καθολικότητα και η ακεραιότητα του USOAP του ICAO.

                           7.2.

                           Για την επαλήθευση της συμμόρφωσης των κρατών μελών της ΕΕ με τα σχετικά με την ασφάλεια πτήσεων πρότυπα του ICAO και της εφαρμογής των συνιστώμενων πρακτικών του ICAO, καθώς και για την επίτευξη των στόχων του σημείου 7.1, τα μέρη καθιερώνουν πλαίσιο για να διενεργούνται, κατά περίπτωση:

                                       α)

                                       έλεγχοι εποπτείας της ασφάλειας πτήσεων του Ευρωπαϊκού Οργανισμού Ασφάλειας της Αεροπορίας (EASA) από τον ICAO όσον αφορά τα σχετικά με την ασφάλεια SARP που καλύπτονται από τη νομοθεσία της ΕΕ, καθώς και ορισμένες λειτουργίες και καθήκοντα τα οποία εκτελεί ο EASA εξ ονόματος των κρατών μελών της ΕΕ, και

                                       β)

                                       εποπτεία από τον ICAO των επιθεωρήσεων τυποποίησης της ΕΕ τις οποίες διενεργεί ο EASA στις εθνικές αρμόδιες αρχές των κρατών μελών της ΕΕ όσον αφορά τα σχετικά με την ασφάλεια SARP που καλύπτονται από τη νομοθεσία της ΕΕ.

                           7.3.

                           Τα μέρη θεσπίζουν πρακτικές ρυθμίσεις, οι οποίες καθορίζουν τους μηχανισμούς και τις διαδικασίες που απαιτούνται για την αποτελεσματική εφαρμογή του πλαισίου που αναφέρεται στο σημείο 7.2. Οι εν λόγω πρακτικές ρυθμίσεις αφορούν, μεταξύ άλλων, τις ακόλουθες πτυχές:

                                       α)

                                       το πεδίο εφαρμογής των δραστηριοτήτων παρέμβασης στο πλαίσιο του USOAP του ICAO, περιλαμβανομένων ελέγχων και αποστολών επικύρωσης με βάση συγκριτική ανάλυση της νομοθεσίας της ΕΕ και των σχετικών με την ασφάλεια SARP του ICΑΟ·

                                       β)

                                       την αμοιβαία συμμετοχή στις αντίστοιχες δραστηριότητες ελέγχου, επιθεώρησης και επικύρωσης του κάθε μέρους·

                                       γ)

                                       τις πληροφορίες που οφείλει να παρέχει κάθε μέρος για τους σκοπούς του USOAP του ICAO και των επιθεωρήσεων τυποποίησης του EASΑ·

                                       δ)

                                       την εξασφάλιση εμπιστευτικότητας εφόσον είναι αναγκαίο, την προστασία δεδομένων και τον χειρισμό ευαίσθητων πληροφοριών· και

                                       ε)

                                       τις επιτόπιες επισκέψεις.

                     8.   Ανταλλαγή πληροφοριών και αναλύσεων σχετικών με την ασφάλεια πτήσεων

                           8.1.

                           Με την επιφύλαξη των εφαρμοστέων κανόνων τους, τα μέρη ανταλλάσσουν χρήσιμα δεδομένα ασφάλειας τα οποία συλλέχθηκαν μέσω του USOAP και από άλλες πηγές, όπως τις δραστηριότητες του ICAO στο πλαίσιο της συνεχούς παρακολούθησης, τις επιθεωρήσεις τυποποίησης του EASA και τις επιθεωρήσεις SAFA, καθώς και τις αναλύσεις που πραγματοποιούνται με βάση τα εν λόγω δεδομένα.

                           8.2.

                           Τα μέρη συνεργάζονται στενά για τη λήψη οποιουδήποτε μέτρου με σκοπό τη διασφάλιση της αποτελεσματικότερης συμμόρφωσης προς τα SARP στην ΕΕ και σε άλλα κράτη. Στην εν λόγω συνεργασία περιλαμβάνονται η ανταλλαγή πληροφοριών, η διευκόλυνση του διαλόγου μεταξύ των ενδιαφερομένων μερών, οι επιτόπιες επισκέψεις ή επιθεωρήσεις και ο συντονισμός των δραστηριοτήτων τεχνικής βοήθειας.

                     9.   Κανονιστικά θέματα

                           9.1.

                           Κάθε μέρος μεριμνά ώστε το άλλο να τηρείται ενήμερο για όλες τις νομοθετικές και κανονιστικές του διατάξεις, τα πρότυπα, τις απαιτήσεις και τις συνιστώμενες πρακτικές του, τα οποία ενδέχεται να επηρεάσουν την εφαρμογή του παρόντος παραρτήματος, καθώς και για κάθε τροποποίησή τους.

                           9.2.

                           Τα μέρη κοινοποιούν αμοιβαία και εγκαίρως τυχόν προτεινόμενες τροποποιήσεις των σχετικών νομοθετικών και κανονιστικών τους διατάξεων, προτύπων, απαιτήσεων και συνιστώμενων πρακτικών τους, στον βαθμό που ενδέχεται να έχουν επιπτώσεις στο παρόν παράρτημα. Με βάση τις εν λόγω τροποποιήσεις, η Μεικτή Επιτροπή EE-ICAO μπορεί να εγκρίνει τροποποιήσεις του παρόντος παραρτήματος, εφόσον κρίνεται αναγκαίο, σύμφωνα με το άρθρο 7 του ΜΣ ICAO.

                           9.3.

                           Με σκοπό την εναρμόνιση των κανονισμών και των προτύπων ασφάλειας πτήσεων σε παγκόσμιο επίπεδο, τα μέρη προβαίνουν σε μεταξύ τους διαβουλεύσεις σχετικά με τα τεχνικά κανονιστικά θέματα στον τομέα της ασφάλειας πτήσεων κατά τα διάφορα στάδια των διαδικασιών θέσπισης κανόνων ή ανάπτυξης SARP και καλούνται να συμμετάσχουν στους συνδεδεμένους τεχνικούς οργανισμούς, κατά περίπτωση.

                           9.4.

                           Ο ICAO ενημερώνει εγκαίρως την ΕΕ για τις αποφάσεις και τις συστάσεις του ICAO, οι οποίες επηρεάζουν τα σχετικά με την ασφάλεια πτήσεων SARP, παρέχοντάς της πλήρη πρόσβαση στις επιστολές προς τα κράτη και στα ηλεκτρονικά ενημερωτικά δελτία του ICAO.

                           9.5.

                           Κατά περίπτωση, η ΕΕ καταβάλλει προσπάθεια να εξασφαλίσει τη συμμόρφωση της συναφούς νομοθεσίας της ΕΕ προς τα σχετικά με την ασφάλεια πτήσεων SARP του ICAO.

                           9.6.

                           Ανεξάρτητα από τις υποχρεώσεις των κρατών μελών της ΕΕ ως συμβαλλομένων κρατών της σύμβασης του Σικάγου, η ΕΕ αρχίζει, κατά περίπτωση, διάλογο με τον ICAO για την παροχή τεχνικών πληροφοριών σε περιπτώσεις στις οποίες κατά την εφαρμογή της νομοθεσίας της ΕΕ ανακύπτουν ζητήματα σχετικά με τη συμμόρφωση προς τα πρότυπα του ICAO και την τήρηση των συνιστώμενων πρακτικών του ICAO.

                     10.   Έργα και προγράμματα τεχνικής βοήθειας

                           10.1.

                           Τα μέρη συντονίζουν τη βοήθεια προς τα κράτη με σκοπό να διασφαλιστεί η αποτελεσματική χρήση των πόρων και η αποφυγή της επικάλυψης προσπαθειών και ανταλλάσσουν πληροφορίες και δεδομένα όσον αφορά τα σχετικά με την ασφάλεια πτήσεων έργα και προγράμματα τεχνικής βοήθειας.

                           10.2.

                           Τα μέρη συμμετέχουν σε κοινές δραστηριότητες για την έναρξη και τον συντονισμό διεθνών προσπαθειών με σκοπό την εξεύρεση χορηγών πρόθυμων και ικανών να συμβάλουν στη στοχοθετημένη τεχνική βοήθεια προς κράτη με σημαντικές ελλείψεις στον τομέα της ασφάλειας.

                           10.3.

                           Η συμβολή της ΕΕ αφορά ειδικότερα προγράμματα και έργα με στόχο την παροχή βοήθειας στα κράτη και τις περιφερειακές υπηρεσίες πολιτικής αεροπορίας για την αντιμετώπιση σημαντικών ελλείψεων στην ασφάλεια πτήσεων, την εφαρμογή των SARΡ του ICAO, την ανάπτυξη της κανονιστικής συνεργασίας και την ενίσχυση των εθνικών συστημάτων εποπτείας της ασφάλειας πτήσεων, μεταξύ άλλων μέσω της δημιουργίας περιφερειακών συστημάτων εποπτείας της ασφάλειας πτήσεων.

                     11.   Περιφερειακή συνεργασία

                           11.1.

                           Τα μέρη δίνουν προτεραιότητα στις δραστηριότητες που αποβλέπουν στην επιτάχυνση της δημιουργίας περιφερειακών οργανισμών εποπτείας της ασφάλειας πτήσεων, εφόσον η περιφερειακή προσέγγιση προσφέρει δυνατότητες βελτίωσης της σχέσης κόστους-οφέλους, της εποπτείας και/ή των διαδικασιών τυποποίησης.

                     12.   Συνδρομή εμπειρογνωμόνων

                           12.1.

                           Με την επιφύλαξη των προγραμμάτων παροχής συνδρομής από εμπειρογνώμονες που αναπτύσσονται εκτός του πεδίου εφαρμογής του παρόντος παραρτήματος, η ΕΕ καταβάλλει προσπάθεια ώστε να θέτει στη διάθεση του ICAO, κατόπιν αιτήσεως, εμπειρογνώμονες με αποδεδειγμένη τεχνική εμπειρογνωμοσύνη σε συναφείς τομείς της ασφάλειας πτήσεων, για την εκτέλεση καθηκόντων και τη συμμετοχή σε δραστηριότητες οι οποίες εμπίπτουν στο πεδίο εφαρμογής του παρόντος παραρτήματος. Οι όροι αυτής της παροχής συνδρομής από εμπειρογνώμονες καθορίζονται με πρακτική ρύθμιση μεταξύ των μερών.

                     13.   Κατάρτιση

                           13.1.

                           Κατά περίπτωση, κάθε μέρος διευκολύνει τη συμμετοχή προσωπικού του άλλου μέρους σε όσα προγράμματα κατάρτισης σχετικά με την ασφάλεια πτήσεων τυχόν παρέχει.

                           13.2.

                           Τα μέρη ανταλλάσσουν πληροφορίες και υλικό όσον αφορά προγράμματα κατάρτισης σχετικά με την ασφάλεια πτήσεων και, κατά περίπτωση, συντονίζονται και συνεργάζονται για την ανάπτυξη προγραμμάτων κατάρτισης.

                           13.3.

                           Στο πλαίσιο των δραστηριοτήτων που υπάγονται στο άρθρο 10 του παρόντος παραρτήματος, τα μέρη συνεργάζονται για να διευκολύνουν και να συντονίσουν τη συμμετοχή σε προγράμματα κατάρτισης ασκουμένων οι οποίοι προέρχονται από κράτη ή περιφέρειες στα οποία παρέχεται τεχνική βοήθεια από ένα εκ των μερών.

                     14.   Επανεξέταση

                           14.1.

                           Τα μέρη επανεξετάζουν τακτικά την εφαρμογή του παρόντος παραρτήματος και, εφόσον κρίνεται αναγκαίο, λαμβάνουν υπόψη τυχόν συναφείς εξελίξεις ως προς τις πολιτικές ή τις κανονιστικές ρυθμίσεις.

                           14.2.

                           Κάθε επανεξέταση του παρόντος παραρτήματος διενεργείται από τη Μεικτή Επιτροπή EE-ICAO η οποία συστήνεται δυνάμει του άρθρου 7 του ΜΣ ICAO.

                     15.   Έναρξη ισχύος, τροποποιήσεις και καταγγελία

                           15.1.

                           Το παρόν παράρτημα αρχίζει να ισχύει από την ημερομηνία έγκρισής του από τη Μεικτή Επιτροπή ΜΣ ICAO και παραμένει σε ισχύ μέχρι την καταγγελία του.

                           15.2.

                           Οι πρακτικές ρυθμίσεις που συμφωνούνται δυνάμει του παρόντος παραρτήματος αρχίζουν να ισχύουν από την ημερομηνία έγκρισής τους από τη Μεικτή Επιτροπή ΜΣ ICAO.

                           15.3.

                           Κάθε τροποποίηση ή καταγγελία των πρακτικών ρυθμίσεων που εγκρίνονται δυνάμει του παρόντος παραρτήματος αποτελεί αντικείμενο συμφωνίας στο πλαίσιο της Μεικτής Επιτροπής ΜΣ ICAO.

                           15.4.

                           Το παρόν παράρτημα μπορεί να καταγγελθεί ανά πάσα στιγμή από οποιοδήποτε μέρος. Η καταγγελία αυτή παράγει αποτελέσματα έξι μήνες μετά την ημερομηνία παραλαβής της σχετικής έγγραφης κοινοποίησης από το ένα μέρος προς το άλλο, εκτός εάν η εν λόγω κοινοποίηση καταγγελίας ανακληθεί με την κοινή συναίνεση των μερών πριν από τη λήξη της εξάμηνης προθεσμίας.

                           15.5.

                           Κατά παρέκκλιση κάθε άλλης διάταξης του παρόντος άρθρου, εάν καταγγελθεί το ΜΣ ICAO, καταγγέλλονται ταυτόχρονα το παρόν παράρτημα και οποιαδήποτε πρακτική ρύθμιση έχει εγκριθεί δυνάμει αυτού.».


title: Απόφαση του Δικαστηρίου της 7ης Μαρτίου 2017 περί των επισήμων αργιών και των δικαστικών διακοπών

text:
               29.5.2017

               EL

               Επίσημη Εφημερίδα της Ευρωπαϊκής Ένωσης

               C 168/2

         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 7ης Μαρτίου 2017
   περί των επισήμων αργιών και των δικαστικών διακοπών
   (2017/C 168/02)
   ΤΟ ΔΙΚΑΣΤΗΡΙΟ,
   έχοντας υπόψη το άρθρο 24, παράγραφοι 2, 4 και 6, του κανονισμού Διαδικασίας,
   εκτιμώντας ότι, κατ’ εφαρμογήν της διατάξεως αυτής, πρέπει να καταρτιστεί ο κατάλογος των επισήμων αργιών και να οριστούν οι ημερομηνίες των δικαστικών διακοπών,
   ΛΑΜΒΑΝΕΙ ΤΗΝ ΠΑΡΟΥΣΑ ΑΠΟΦΑΣΗ:

      Άρθρο 1

   Ο κατάλογος των επισήμων αργιών υπό την έννοια του άρθρου 24, παράγραφοι 4 και 6, του κανονισμού Διαδικασίας καθορίζεται ως ακολούθως:

               —

               η Πρωτοχρονιά,

               —

               η Δευτέρα του Πάσχα,

               —

               η 1η Μαΐου,

               —

               η ημέρα της Αναλήψεως,

               —

               η Δευτέρα της Πεντηκοστής,

               —

               η 23η Ιουνίου,

               —

               η 15η Αυγούστου,

               —

               η 1η Νοεμβρίου,

               —

               η 25η Δεκεμβρίου,

               —

               η 26η Δεκεμβρίου.

      Άρθρο 2

   Για την περίοδο από 1ης Νοεμβρίου 2017 μέχρι 31 Οκτωβρίου 2018, οι ημερομηνίες των δικαστικών διακοπών υπό την έννοια του άρθρου 24, παράγραφοι 2 και 6, του κανονισμού Διαδικασίας καθορίζονται ως ακολούθως:

               —

               Χριστούγεννα 2017: από τη Δευτέρα 18 Δεκεμβρίου 2017 μέχρι και την Κυριακή 7 Ιανουαρίου 2018,

               —

               Πάσχα 2018: από τη Δευτέρα 26 Μαρτίου 2018 μέχρι και την Κυριακή 8 Απριλίου 2018,

               —

               Καλοκαίρι 2018: από τη Δευτέρα 16 Ιουλίου 2018 μέχρι και την Παρασκευή 31 Αυγούστου 2018.

      Άρθρο 3

   Η παρούσα απόφαση αρχίζει να ισχύει από την ημέρα της δημοσιεύσεώς της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 7 Μαρτίου 2017.

            Ο Γραμματέας

         A. CALOT ESCOBAR

            Ο Πρόεδρος

         K. LENAERTS